Shillong: Ka seng Thma U Rangli-Juki ki la pynpaw ba kila dep ban buh ka jingmudui da ka PIL ha Supreme Court ban pyrshah ia ka ain CAA 2019 ha ka 13 tarik Kylla lyngkot 2020. Ha kane ka jingmudui katei ka seng kala kdew ba ki don haduh 17 tylli ki phang kiba long pyrshah ia ka Riti Synshar jong ka Ri. Ka jingmudui ba ka CAA ka long pyrshah ia ka Riti synshar ka Ri, ia ka Ain CAA 2019 bad ia ka jingpyntreikam ia ka CAA 2019 kaba la notify ha ka 10.01.2020 Ka TUR ka mudui pyrshah ruh katkum ka Riti Synshar ka Ri ia ki notification/order ka Sorkar pdeng kiba ka la pynmih kumne, G.S.R 686 (E) Dated 7.9.2015, G.S. R 702(E) Dated 18.7.2016 and GSR 703 (E) dated 18.7.2016. Ha ka jingmudui ka TUR ka kynnoh ba Ka CAA 2019 ka long pyrshah bad pynkhein ia ki hok tynrai ba la pruid dak ha ka Riti Synshar, kum ka hok ban long mar ryngkat ha khmat ka Ain (art 14) ka hok ban long laitluid bad im laitluid (art 21) ,ka hok ban ngeit blei ban mane blei laitluid (art 25) bad ka hok ban im jar jar bad kyrpang tang marwei hi (right to privacy kaba la pynbna dang shen da ka SC). Ha ka jingmudui ka TUR kala kdew ruh ba ka CAA 2019 namar ba ka long pyrshah ruh ia ka hok tynrai jong ki tribal kaba kynthup ruh ia kito kiba shong ba sah ha Ri Bangladesh, kum ki Khasi-Jaintia, Garo bad kiwei de kiba bun kiba im bad shong shnong ha Bangladesh. Ka CAA 2019 kam shym pyrkhat ei ei ia ki jingshisha jong ka jingim kiba don ha ki thainn khapppud hapdeng ha Meghalaya bad Bangladesh bad ha ki Jylla ka thainn shatei lam mihngi kiba ia khap bad ki Ri kum ka Bangladesh, Mayanmar, China, Bhutan. Ki jingshisha ba kumno ki kur ki kha ki paradoh para snam ki ia im,iatrei iaktah bad ia imlang sahlang ha baroh ar liang jong u pud u sam. Ka CAA 2019 kam pyrkhat ei ei ruh em bad kam suidniew ia ki jingshisha jong ngi kiba im ha ki thainn khappud bad ka Bangladesh. Ki khasi (niam tynrai)i, ki pnar (niam tre) bad ki Garo (songsarek) kiba bun kiba im bad shong shnong ha Bangladesh ki dang bat bad mane blei katkum ka niam tynrai bad kim don jingiadei ei ei bad kiwei pat ki hynriew tylli ki niam kiba la kdew ha ka CAA 2019. Kumta ka Ain CAA 2019 ka lah shilliang bad ka kyntait ibein ia ki par kur para kha kiba don ha ka niam tynrai. Ka TUR ka ong ba dei ban sngewthuh shai ba ia ka jingiadei kur dei kha bad dei para ri jong ngi kiba im ha India bad Bangladesh la pyniakhlad jubor da u pud bad u lain ba la dro ha ka por ba ka Sorkar Bilat ka ieh noh ia ka jingsynshar jong ka. Ka jingiadei para kur para kha bad para ri ka neh hynrei ka jingeh ka mih ba la dro noh ia u lain ba ngim lah shuh ban tam pud. Mynta pat sa kane ka ain CAA 2019 ka ba pynpait, pharia bad phiah shuh shuh ia ngi bad kaba lah shilliang bad long shilliang khmat. Ka TUR ka ong ba kum ki nongmudui ki artatien shibun ia kane ka Ain CAA 2019 ba ka lah ban long ba ka mih na ka jingthmu barieh jong ki seng/kynhun shitniam Hindu kiba angnud ban pynkylla ia ka Ri India kum ka Ri Hindu bad ban pynbor ia ki para kur para kha bad ia kiwei ban pynithuh noh ia lade bad ka niam Hindu. Haba la thaw ia ka ain ban long nongshong shnong ka Ri India ha ka snem 1955 ki nongthaw ain ha kito ki por kim shym la shah satia ba ka niam kan dei ka nongrim namar ba ka ialong pyrshah bad ki nongrim tynrai jong ka Riti Synshar ka Ri. Ha ka jingmudui ka TUR kala kdew ba ka CAA 2019 ka pykhein bad long pyrshah ia ka Right to Privacy jong ki khasi ki Jaintia ki Garo, kiba dang bat bad ngeit Blei ha la ki jong ki niam tynrai, kiba wan rung shong shnong na Bangladesh sha Meghalaya India namar ba kim dei napdeng kito ki hynriew tylli ki niam ba la jer ha ka Ain. Kine kim lah ban ioh long nongshong shnong satia wat la ki wan phet ne wan rung na Bangladesh. Ha kajuh ka por ka jingpyllait noh na kane ka ain CAA 2019 na ki jaka kiba hap hapoh ka sixth schedule ka khanglad bad buh jingeh ia kiwei pat ki para khasi_Jaintia bad Garo kiba wan rung shong shnong ne wan phet na Bangladesh ban ia im lang para ri para kur para kha bad ka khang ia ki ban ioh long nongshong shnong ka Ri India lait sa tang lada ki wan shong shnong ha ki bynta kiba hap hapoh ka Normal Area ka Shillong Municipality. Kumta ka Ain CAA 2019 ka long tohmet, ka leh shilliang khmat bad ka khein dewthala ia ki hok jong ki Khasi, Jaintia bad Garo. Kumta kum ki nongmudui ki shem ba ka Ain CAA 2019 kam lah ban ieng bad kam don nongrim ban ieng, ka pynkhein bad khein dew thala pynban ia ki rit paid tribal kaba mut ki Khasi, Jaintia , Garo bad kiwei de ki rit paid. Ki kyndon kum ka Sixth Schedule bad kiwei kiba don ha ka Riti Synshar ka Ri ki kren shai halor ka jingiada ia ki Tribal bad ki ai ruh ka bor ban iada, pynneh pynsah bad kyntiew ia ka jingim ki tribal kum ka kolshor, ka ktien, ka khyndew ka shyiap bad kumta ter ter. Hynrei ka Ain CAA 2019 kam khein snep ia kine baroh bad ka pyrshang pynban ban knieh noh na ngi ia ki hok jong ngi bad ban pynduh pyndam shi syndon ia ngi na sla khyndew. Ym dei tang ma ki khasi, Jaintia bad Garo kiban shah ktah na kane ka Ain CAA 2019, hynrei kiwei ruh ki tribal ne rit paid kum ki Rabha, ki Hajong, Chakma, Kuki bad kiwei kiba mad ia ki jingeh ha ki Ri kum Bangladesh bad Myanmar. Kumta kum ki nongmudui ngi duwai bad kyrpad hakhmat ka iing shari ba don burom ka SC ban pynbna ba (a) ka Ain CAA 2019 ka long pyshah bad pynkhein ia ka Riti Synshar ka Ri bad (b) Ban ai ka hukum katkum ka Article 142 ba ka Sorkar India ka dei ban don noh ki kyndon kiba shai, ba biang bad paka ban pynbeit ia ki kam phet wir. Ban weng ia ki jingeh ba ki nongphet wir ki iakynduh bad ruh ban iarap bad iada ia ka Ri India na kane ka jingeh. Bad kine ki kyndon ki dei ban long ki bym lah shilliang bad ki bym leh shilliang iano iano ruh, ki dei ban long katkum ki nongrim jong ka hok longbriew man briew bad ka sain pyrkhat synshar paidbah bad kidei ban long ki shai bad ba beit khnang ba kan wanrah ia ka jingbha bad jingmyntoi ia baroh lang. Ka Tur ka kwah ruh ban pynpaw ia ka jingsngewkhia kaba jur ba kane ka Ain CAA 2019 ka la wanrah ia ka jingsheptieng kaba shong nia jong ki rit paid ha kylleng ka thainn Shatei lam mihngi kaba kynthup ia ngi ki khasi jaintia bad Garo. Kane ka Ain ka la pharia ruh bad wanrah ka jingsngewiapher niam bad jaidbynriew ha ka Ri India baroh kawei. Ha kylleng ka Ri India ki samla pule ki longkmie ki rangbah bad ki nonshong shnong ki iakhih bad ieng pyrshah ia kane ka Ain. Ka Ain CAA 2019 ka ktah jur ia ki nongrim tynrai jong ka Riti Synshar bad kumta ka ktah ia baroh kawei ka Ri. Ki jingiada bad jingpyllait ba shiteng shilliang ia ki katto katne ki Jylla kiba hap hapoh ka sixth schedule ne kiba don ia ka ILP kan ym iarap ei ei, ka dei tang ka jingpynthamme bad jingpynbieij ia ki nongshong shnong. Ka Sixth Schedule kam don jingiadei ei ei ruh em bad ka CAA 2019; bad kam don kano kano ka paragraph ha ka Sixth Schedule kaba batai shaphang ka jinglong nongshong shnong. Ia ka Citizenship jong ka Ri India la kdew tang ka Part II bad ha ki article 5-11 jong ka Constitution. Khatduh ngi kyntu ia ki nong shong shnong kin bteng ia ka jingiakhun bad jingdawa ba shongnia bad katkum ki ain bad ki hok ba ka riti synshar ka ai, ba dei ban pyndam noh ia ka CAA 2019. Ka TUR ka ong donkam ia ka Ri India kaba synshar halor ka nongrim jong ka jingburom kylliang bad jinniewkor ia ki hok bad jinglaitluid jong ki jaidbynriew bad jaitniam bapher kiba don ha Ri India. Ka Synshar khaddar kaba burom bad niewkor ka sain pyrkhat (ideology) jong para nongshong shnong kaba kynthup jong ki ritpaid bad ki tribal. Ka synshar khaddar kaba niewkor ia ka jingsngew bad jingpynpaw jong kiwei. Ka TUR ka ong ba donkam ia ka Ri Iindia kaba synshar hok, kaba iada ia ki hok bad kyntiew ia ki rit paid bad ki tribal katkum ba la pruid dak ha ka Riti Synshar. Namarkata ka jingiakhun ban iada, pynneh pynsah bad kyntiew ia ki Tribal, kaba kynthup ia ngi ki khasi, Jaintia bad Garo, kan ym lah ban lait na ka jingiakhun pyrshah ia ki bor bad kynhun kiba thmu ban wanrah tang kawei ka niam, kawei ka kolshor, kawei ka sain pyrkhat bad tang kawei ka rukom synshar ha baroh ka Ri India. Kane ka long katkum ka kyrwoh kaba la phah da ka Mantre Passah bad Kyrsoibor Pyrtuh dkhot jong ka TUR.


Shillong: Ka Khasi Student Union Narpuh Circle ka la ong ba la da ka jing pynbna paidbah (Public hearing) kan long ha ka 30 tarik u kyllalyngkot 2020 na ka liang ka KSU Narpuh Circle kin sa ujor sha ka tnad National Green Tribunal (NGT) pyrshah ia ka jingthmu jong ka Kompany Star Cement ban ioh ban tih ia u mawshun ha ka jaka ka ba 42.051 haktar ha ka shnong Brishynot East Jaintia Hills. Ka KSU Narpuh Circle ki la wan buh ia ka dorkhah ha u Secretary ka State Pollution Board u bah JH Nengnong ban pynpaw ka jing pyrshah halor ka jing thmu jong ka State Pollution Board ban pynlong biang ia ka jingpynbna paidbah ha ka 30 tarik u kyllalyngkot 2020 ban ailad ia ka Company Star Cement ban ioh tih ia u mawshun ha ka shnong Brishynot East Jaintia Hills. Haba iakren bad ki lad pathain khubor na ka liang u president ka KSU Narpuh Circle u bah K.S Suchiang u la iathuh ba ka jingailad biang jong ka State Pollution Board ban pynlong ia ka jingpynbna paidbah ha lor ban shah ia ka Star Cement ban khlong ia u mawshun ka pynpaw ba kadon kaei kaei ha lyndet. U la ong ruh ba ka KSU ha ryngkat ki wei ki sengbhalang bad ki 6 shnong Association ki la pynpaw ia ka jing pyrshah jur ia ka jingpynbna paidbah ka ba la long ha ka ha ka 19 tarik u Risaw 2019 wat la ki la iohi ia ka jingpyrshah jong u paidbah nongshong shong katei ka thainn hynrei tang mynta hapdeng 3 bnai ki la thmu ban pynlong biang ia ka jingpynbna paidbah kumta na ka liang kaseng kin pyrshah jur ia kane jingthmu ka State Pollution Board. Ki KSU Narpuh Circle ha ryngkat ka jingpyrshah kin ai lad ban pynlong ia ka KSU namar ba ka jingpynbna paidbah ka dei kawei ka lad kaba ki paidbah ki lah ban pynsngew ia ki paidbah hynrei na ka liang ka KSU ha ryngkat ka jingpyrshah kin ia leh ban pynsngewthuh ia ka jingpaidbah ia ka jingsniew ka ban mih na ka ne ka jingtih ia u Mawshuh. Na ka liang u secretary ka State Pollution Board u bah JH Nengnong, u la iathuh ba un hap ban pynlong ia ka jingpynbna paidbah namar ka jingpynbna paidbah ka long kawei ka lad ban pynsngew ia ka jingsngew jong ki paidbah bad ban sngap ia ka rai jong u paidbah.


Shillong:Kawei ka ing ka ba don Malki Wahkdait ka la shah pynjulor hadien ba ka kynroh na kawei ka jaka trei (construction side) ha Cleave Colony ki la twa bad pynjulor ia ka ing jong i kong Jes Lyndoh ka ba don ha mar khap bad ka ne ka jaka ba dang trei ka ba dei jong i kong Doris Pyngrope. Na kane ka jaka ba dang trei (construction side) ka kynroh ka la twa sha poh kane ka ing bad pynjulor ia kane ka ing khamtam ia ki bynta jong ka karma shetja. Ka jing julor ha kane ka jingjia ka la long kaba bun. Kat kum ka jing iathuh i Kong Jes Lyngdoh i la ong ba ha por ba jia kane ka jingjia ki iadon tang arngut ha ing i kong Jes bad i Elis Lyngdoh ha ka ba kumba 3:00 baje eiei,ki la ioh sngew ia ka jingsawa ba twa kumta ki la phet noh shabar. Ki la iathuh ruh ba kane ka jingshah pynjulor ia kane ka ing kala long ka sien ka ba lai ha ka ba ka sien ba nyngkong ka long ba u dieng na kane ka jaka u la khyllem ha ka ne ka ing. Ka sien ka ba ar ka long ba ka maw kynroh jong ka tei ka jaka ba pyntrei ka la hap sha kane ka ing bad pynjulor ia ka tmum ing jong ki ha ka ba na ka liang ka trai jong katei ka jaka ki la pynbha ia kane ka tmun ba la shah pynjulor. Ha kane ka sngi donbok ba kane ka jiangjia ka la jia ha ka por mynsngi,ym shem la don kiba mynsaw na ka ne ka jiang jia . Na ka liang ka kong Doris Pyngrope ka trai jong kane ka jaka ka la kular ba kan siew bad pynshna da ka wei ka ing ia i kong Jes Lyngdoh.


Shillong: Ki nongialam sengbhalang CoMSO mynta ka sngi kila shah khot hajir ha ki pulit ha Sardar Police Station halor ka jingialam ban pynlong ia ka jingiakhih pyrshah ha ka 13 tarik Nohprah 2019 hakhmat ka khyrdop iing u Lat ka jylla, ia ka jingpynlong ain ka sorkar pdeng ia ka Citizenship Amendment Act (CAA) 2019. Hadien ba la shah kylli napoh police station, u vice president ka HYC u bah Donboklang Khar lyngdoh bad u bah Lamphrang Kharbani u president ka HANM, kila kren sha ki lad pathain khubor, ha kaba kila iathuh ba kila shah kylli ha ki pulit ha kiba bun ki jingkylli ba ki la pynlong ia ka jingiakhih pyrshah ia ka CAA. Ki la iathuh ba ki pulit kila kylli ia ki shaphang kumno ki ioh jingbit ban iaid rally, mano ba kyrshan ba bei pisa,mano ba don kti ia ki jingthang kali sorkar, ka jingiakawang maw,ka jingshah shoh ki bar jylla, mano ba sdang nyngkong ia ka jingpynkulmar ha khmat Iing U Lat. U bah Donboklang u la ong ba wat hapdeng ka jingshah pyntieng hynrei ym nym pyndem namar ba haba shakri ia ka jaitbynriew, shiliang ka kjat ka don ha u paidbah bad shiliang ka dei ban don ha phatok. La pynngat kyndon ia nga haduh palat 50 tylli eiei ha ki kyndon bapher bapher ha ki 6 tylli ki mukotduma , u la ong. U la bynrap, Kum u shakri ka jaitbynriew, nga la long uba khreh ban phong sopti koidi ban shong ha phatok na ka bynta ka ri bad ka jaitbynriew . U la ong ba u la ngat teng ha ka iing byndi bad dang shen ha kane ka jingialang paidbah, u la lait salit na u kuli na shyrkait.Kine ki kyndon kim lei lei bad pynngat shuh sa kiwei ki kyndon namar ba um don eiei ban tieng na ka bynta ka ri bad ka jaitbynriew. U la iathuh ba mynta u la shah khot hajir ha Sardar Police Station hynrei lashai ruh u la shah khot hajir ha Mawlai Police Station. U la ong ba na ka liang ka CoMSO kam eiei ban pyrshah ia kane ka sorkar ba ialam u Conrad K Sangma namar ba ka la jubab bad shimkhia ia ka jingdawa jong ki paidbah. Katba u bah Lamphrang Kharbani u la ong ba kum kane ka jingleh ka long kumba ai mynsiem na ka bynta ban iakhun ia ka jaitbynriew. U la ong ba ka jingwan jong ki dkhot ha kane ka sngi ban sakhi ia kane ka jingshah khot, ka dei ka jingai mynsiem ban iakhun ia ka jaitbynriew.


U Brad Pitt bad ka Jennifer Aniston, ki la sdang ia iaid biang ha kine ki sngi bad ia katei ki la pynpaw paidbah, ha ka jing sam khusnam SAG, kaba ki la pynlong ha ka taiew ba ladep. Kitei ki arngut shi tnga, ki la ia pyllait noh kham mynshwa bad ha shwa jong kane ka jing ia ieid biang jongki, ki la donkam ban iakren hi para marwei haduh san sien kynthih bad kawei ka dei kaba ki ia kynduh ha ka sngi kristmas, ha iing jong ka Jennifer, kaba la tip kum ka Bel Air Mansion bad ka dei hadien kata, ba ki sa ia mih pyrthei lang baroh arngut ha ka 19tarik Kyllalyngkot ban pyni ba ki la ia long kawei biang. Ki lad khubor ki iathuh ba ka Jennifer, 50, kam ju leh jngai satia na U Brad Pitt, uba dei u lok nyngkong jongka, wat la ula iehnoh ia ka bad leit ia shong bad ka Angelina Jolie. Ka shim por kham bun, hynrei mynta ka la map ia baroh ki jingleh jongu bad ki don ka jingiadei kaba khraw ha kine ki sngi ong ka khubor kaba iajan bad kitei ki arngut. La iathuh shuh shuh ba wat U Brad Pitt, 56, um ju leh jngai satia ia la ka jong ka tnga barim jongu. Kitei ki arngut ki ia poi kha naduh u snem 2000 haduh u snem 2005, hynrei U Brad ula iehnoh ia ka Jenni bad leit ia shong bad ka Angelina Jolie, ha ka por ba ki ia ak lang ia ka phlim Mr. & Mrs. Smith. Ka Angelina ka la ia pyllait bad U Brad Pitt ha u snem 2016 bad ka Jennife, ka ia shong bad U Justin Theroux naduh u snem 2015 haduh u snem 2017.


Shillong: U Lamphang jong ka KHADC u Bah Pynshngian N Syiem u la ong ba ka rai jong ka iing bishar mynta ka sngi ka long ka jinglehrain ia ka sorkar jylla namar ka DCA kam sngewthuh ia kyndon jong ka rukom treikam jong ka District Council bad kynnoh ruh ba ka jingthut ha ka rukom trei kam ha KHADC la arbnai mynta ka dei na ka daw jong ka Sorkar Jylla. Ha ba ia kren bad ki lad pathain khubor, na ka liang u bah PN Syiem hadien ba la ioh ia ka rai na ka ingbishar jong ka jylla mynta ka sngi ha kaba ka la pynksan ia u CEM jong ka KHADC halor ka mukotduma ka ba ia dei bad ka jingthung ia ki Executive Member u la ong ba ka jingkynnoh baroh ka leit sha ka sorkar jylla ia ka jingthud ka trei kam hapoh jong ka KHADC ha kine ki ar bnai. U Bah PN Syiem u la ong ba u pdiang sngewbha ia kane ka rai jong ka iing bishar mynta ka sngi bad lyngba kane ka rai jong ka iing bishar ba mih mynta ka sngi sorkar ka ban wan ha dien ruh kin ym ialehkai shuh bad ki District Council. U Lamphang jong ka KHADC u la ong ba ka jingkwah jong ka sorkar ban pynjari ia ka Administrator Rule ka long ka bym don nongrim, namar ba ym juh don Administrator Rule hapoh jong ka District cuoncil, hynrei ka don tang ka Governor Rule.U la ong ruh ba ka rai jong ka iing bishar mynta ka sngi, ka kdew shai ba ia ki myntri kabinet ha sorkar pdeng dei u myntri rangbah duh jong ka Ri ban phah sha u President, ha jylla u myntri rangbah un phah ia ki kyrteng jong ki myntri sha u Lat ka jylla bad ha District Council dei u CEM ban phah ia ki kyrteng sha u Lat ka jylla.


Nongpoh: Ki nongialam jong saw tylli ki seng ba paw hapoh ka jylla, kiba kynthup ia ka Khasi Students Union, (KSU), Federation of Khasi Jaintia & Garo People (FKJGP), ka Hynniewtrep National Youth Front (HNYF) bad Ri Bhoi Youth Federation (RBYF), myn hynnin ka sngi ki la hiar sha Iew Mawlong kaba don ha Nongpoh, ka jingialang paidbah kaba la khot pynlong da ka KSU, na ka bynta ban pynpaw ia ka jingpyrshah kaba jur ia ka Citizenship Amendment Act, 2019 bad ruh kaba dei ka jingialang kaba long kum ka jingdawa ba ka Meghalaya ka dei ban ioh noh ia ka Inner Line Permit (ILP). Na ki heh nongialam jong kitei ki saw seng, kiba la wan ban iashimbynta ha katei ka jingialang, ki kynthup naduh u Samla Lambokstarwell Marngar, President ka KSU, Sengkmie, u Bah Welbirth Rani, President ka JKJGP Sengkmie, u Bah Sadon K. Blah, General Secretary ka HNYF bad u Bah Bipul, President ka RBYF Sengkmie lem bad kiwei pat ki nongialam bad dkhot na ki Circle bad Unit bapher bapher jong kitei ki saw tylli ki seng. Lyngba jong katei ka jingialang paidbah, ki heh nongialam jong kitei ki saw tylli ki sengbhalang, ki la ioh ban pynshai paidbah halor ka jingma kaba ap ia ka jaidbynriew na ka CAA kaba la pyntreikam jubor da ka sorkar pdeng bad kaba lah ruh ban wanrah jingma ruh ia ka jaidbynriew Khasi, kaba dang dei ruh ka jaidbynriew rit paid. Ha katei ka jingialang paidbah jong kitei ki saw seng, ki la ioh ruh ban pynshai paidbah ia ka jingdonkam ka jylla ban ioh ia ka ILP, ka ban long kum ka stieh ka ban iada na ka jingwan rung kyrthep ki briew kiba nabar shapoh ka jylla. Ha ka jingkren uwei hadien uwei, kitei ki nongialam jong saw tylli ki seng, ki la pynpaw ia ka jingsngewdiaw halor ka jingbymlah leh ei ei ka sorkar jylla ban lehlakam ia ka jingwanrung kyrthep ki nongwei, ha kaba ki la ong ruh ba katno tam kan ktah ia ka jylla lada ia ka CAA yn pyntreikam hapoh ka jylla. Ki la ong ruh, ba lada ka CAA yn pyntreikam hapoh ka jylla, ki paidbah kiba dei ki Khasi, ym slem kin sa shah tyllep ha kiwei pat ki jaidbynriew heh paidbah, ki ban sa wan na kiwei pat ki ri bad ki ban sa ioh ban long kum ki nongshong shnong ba pura hapoh ka Ri. Namarkata, na ka sur kaba la mih na ki nongialam jong kitei ki saw tylli ki seng, ki la kyntu ia ki paidbah hapoh ka jylla ba ki dei ban ai ka jingkyrshan na ka bynta ban ialeh pyshah ia ka CAA watla katno ka eh ka jingiakhun bad ha kajuh ruh ka por ban dawa na ka sorkar ba ka dei ban pyntreikam noh mardor ia ka ILP hapoh ka jylla, khnang ba yn lah ban tehlakam ia ka jingwanrung ki briew kiba nabar shapoh ka jylla.


Shillong: Ka Punjab bad ka Jharkhand ki la jop ia ki jingialehkai jongki kaba long mynta ka sngi ha ka lympung ka Hero Junior National Football Championship jong ka Dr BC Roy Trophy kaba long ha JN Stadium, Shillong. Ha ka jingiakhun haka Group B, ka Punjab ka la pynliem da 3-0 ia ka Kerala. U Seilenthang Lotjem u thep ar kol ha ka 34 , 81 katba u Rohit u thep haka 80 minit. Ha kawei ka jingialehkai, ka Jharkhand ka la pynliem ia ka Manipur da 1-0 lyngba ka jingshut penalty da u Thiyam Amujao Meitei (66 ). Ha ka Group D ha madan balai, ka West Bengal bad ka Jammu & Kashmir kila iakhaid khlem don ba lah ban thep kol bad kila iasam mar shi point katba ka Karnataka ka la iakhaid bad ka Chhattisgarch da 2-2. Ia ka Chhattisgarh la thep da u Amit Nag (39 ) bad Pritam Limbu (53 ), katba ia ka Karnataka la thep da u Elangbam Tondon Meitei (72 ) bad Shreyas Ketkar (75 ). lashai ka sngi, ha ka Group A (JN Stadium) Goa vs Uttar Pradesh (9:30am); Delhi vs Mizoram (2:00pm) Group C (Third Ground) Sports Authority of India vs Haryana (9:30am); Meghalaya vs Odisha (2:00pm).


Shillong: Ka United Hynniewtrep Movement East Jaintia Hills Districts ka la byrngem ban khang lynti bad ban ym ailad ban pynlong ia ka jingpynbna paidbah (public Hearing) ka ba la thmu ban pynlong da ka State Pollution Board ka ban long la shai ka sngi ka 30 tarik u kyllalyngkot 2020 ha ka shnong Brichyrnot. Na ka liang u President ka UHM-EJHD, u bah Yoomeki Kyndait u la iathuh ba na ka liang kane ka seng kin ym shah bad ailad shuh ia ka Star Cement LTD ba kan pynjot iaka mariang sha ki ne ki thainn ki ba don ha Lumshnong East jaintia hills district ha ka jingthmu jong ka Stra Cement LTD ban khlong ia u mawshun ha Brichyrnot hajan ka Wah Lukha,haka jaka ka ba heh kumba 42.5 Heaters. U la ong ruh ba ka UHM-EJHD kum ba ka la pynpaw ia ka jingpyrshah ha ka sien ka ba nyngkong ia ka jingthmu ban pynlong ia ka jingpynbna paidbah (Public Hearing) mynta ka kynti ruh kin ieng ha ka juh ka nongrim ba kin ym ailad ban pynlong ia kane ka public hearing.


Shillongt: Ka Meghalaya ka la iakhun satar baroh shi sngi pyrshah ia ka Bihar ha ka sngi balai ka jing iakhun jong ka lympung Ranji Trophy ba long ha Patna mynta ka sngi ha kaba ka ka Bihar kala kamai 359/4 bad ban bat nam tam 388. Haba bteng na kaba la dep kamai 67/2, u nongialehkai ka Bihar u Yashaswi Rishav u kamai (150) katba u Rahmat Ullah u kamai105. U nongialehkai nabar u Ravi Teja bad u Aditya Singhania ki dei ki nongialehkai kiba ioh kamai wicket. Ha kawei ka jingialehkai, ka Meghalaya ka la sdang ia ka jingiakhun jong ka U-23 Col CK Nayudu Trophy pyrshah ia ka Sikkim ha Guwahati mynta ka sngi. Ka Sikkim kaba jop ha ka kynting pisa, ka la jied ban ap ktem shwa ha kaba ka Meghalaya ka la kamai 78/6 bad u Anish Charak u kamai (64) Adarsha Joshi (20). Kine ar ngut ki la kamai 71 bad sa 46 na u Mukesh Ray ha kaba ka Meghalaya ka kamai 219 bad hap baroh. Ha ka inning ba nyngkong, ka Sikkim ka kamai 59/2 da kaba duna 160. U Elchiang Ch Momin (1/13) bad u Kishan Lyngdoh (1/15).


Ka jingiap na ka jingpang Corona Virus, ka la poi sha ka 170ngut haduh mynta ha China bad kaba long sa 38ngut kiba dang shu iap ha ka sngi palei. Nangta kiba ioh ia katei ka jingpang, ki don mynta 1,737ngut na baroh kiba la suba kiba don 7,711ngut. Na kitei ki 37ngut, la iathuh ba ki don 36ngut tang ha ka Jylla Hubei bad sa iwei iba iap ha ka Jylla Sichuan. Ki don mynta 195ngut ki nong America, kiba dang shu wan phai na Wuhai, kaba don ha ka Jylla Hubei, kiba la suba ba ki don katei ka jingpang bad kitei ki don mynta ha ka jingpeit bniah ki doktor ha ka hospital ki shipai ha Southern California.


Shillong: Ka Office jong u Chief Electoral Officer, Meghalaya ha ryngkat ka jing ia treilang bad ka ophis jong u District Sports Officer, East Khasi Hills District, Shillong kum shi bynta ban rakhe pyndon burom iaka National Voters Day 2020, ka la pynlong da ka National Voters Day Run 2020 ha ka 25 tarik U Kyllalyngkot, 2020 ba la sdang na gate jong ka Meghalaya Bharat Scouts & Guides headquarter, Shillong naduh kapor 7.00 baje mynstep bad la pynkut ha kajuh hi ka jaka ha kaba ka jingjngai ka long 11.30 KM na bynta ki shynrang bad kynthei bad 1.90 KM na bynta kiba shong da ka wheelchair. Ha kane ka jingiamareh la wan ia shim bynta kumba 1300 ngut ki nongiamareh kynthei bad shynrang kiba kynthup naduh ki paidbah nongshong shnong bad ki shipai iada ri. I Deputy Commissioner ka East Khasi Hills District, Kong Matsiewdor War Nongbri, IAS I la kaweh ia ka lama kum ka dak ka jingsdang ia kane ka jingiamareh ha ryngkat ka jingiadonlang ki ophisar jong ka election bad u DSO ka East Khasi Hills District u Bah Daniel Dan. RESULTS OF THE NATIONAL VOTERS DAY RUN 2020 UNDER 18 YEARS MALE POSITION NAME ADDRESS BIB NO TIMING 1ST DABIT DKHAR JOWAI, WEST JAINTIA HILLS 226 40:02:08 2ND SHAININGSTAR MARWEIN LAWRYNJAN, SOUTH WEST KHASI HILLS 031 40:04:93 3RD WOLBETSTAR RAMSIEJ SAKWANG, SOUTH WEST KHASI HILLS 110 40:59:46 4TH SHAIBORLANG MAWLONG SNGIMAWLEIN, SOUTH WEST KHASI HILLS 242 41:25:76 5TH TEIBOKLANG BIAM 223 41:27:09 6TH MYGELSON RAMSIEJ SAKWANG, SOUTH WEST KHASI HILLS 022 42:22:86 UNDER 18 YEARS FEMALE POSITION NAME ADDRESS BIB NO TIMING 1ST LYNTIJINGKYRMEN K.JAHRIN SAKWANG, SOUTH WEST KHASI HILLS 514 49:11:70 2ND MARQUEENLESS RAMSIEJ SAKWANG, SOUTH WEST KHASI HILLS 515 50:45:42 3RD BALASIEWDOR PATHAW NONGTHLIEW, WEST KHASI HILLS 506 51:19:79 4TH LESMIMARY LYNGKHOI MARSHILLONG, SOUTH WEST KHASI HILLS 513 53:17:55 5TH BAWANDA LYNGKHOI MAWKYRWAT, SOUTH WEST KHASI HILLS 523 55:11:58 6TH IKYNTIEWSHISHA RAMSIEJ SAKWANG, SOUTH WEST KHASI HILLS 517 56:07:84 ABOVE 18 YEARS MALE POSITION NAME ADDRESS BIB NO TIMING 1ST KRESSTERJUNE PATHAW NONGTHLIEW, WEST KHASI HILLS 720 38:44:92 2ND RIBET DKHAR SABAH MUSWANG, WEST JAINTIA HILLS 1103 39:10:39 3RD JOMSINGSTAR RAMSIEJ SAKWANG, SOUTH WEST KHASI HILLS 765 40:52:81 4TH BATSRANG SANGMA TURA, WEST GARO HILLS 1076 41:52:14 5TH MICHAEL THONGNIRIT MYRIEM, SOUTH WEST KHASI HILLS 1054 43:07:61 6TH BONNYSON MYLLIEMNGAP NONGKREM, EAST KHASI HILLS 1048 43:19:84 ABOVE 18 YEARS FEMALE POSITION NAME ADDRESS BIB NO TIMING 1ST KYNTIMON MARWEIN MAWLANGWIR, SOUTH WEST KHASI HILLS 1223 48:40:78 2ND DATEIBANKYNMAW MARWEIN MAWLANGWIR, SOUTH WEST KHASI HILLS 1222 48:57:07 3RD PYNHUN SHULET SAPHAI, WEST JAINTIA HILLS 1274 49:17:33 4TH DARISHISHA IANGJUH NONGTHYMMAI, EAST KHASI HILLS 1205 50:07:64 5TH JIDALIN TYMPUIN RISIANG, WEST KHASI HILLS 1225 51:33:86 6TH BANDASHARAI MARWEIN MAWLANGWIR, SOUTH WEST KHASI HILLS 1224 54:18:23 UNIFORM SERVICES MALE POSITION NAME ADDRESS BIB NO TIMING 1ST MAIKHEL SING RAMSIEJ ARC HAPPY VALLEY 1429 37:49:51 2ND SAROJ MANGAR 58 GTC HAPPY VALLEY 1403 38:03:70 3RD CHANDRA BOR GHARTI 58 GTC HAPPY VALLEY 1424 38:12:97 4TH RATNA BOR THAPA MAGAR 58 GTC HAPPY VALLEY 1405 39:12:40 5TH PHARMBUDHA MAGAR 58 GTC HAPPY VALLEY 1407 39:49:12 6TH KH ROSHAN SINGH ARC HAPPY VALLEY 1430 39:51:37 UNIFORM SERVICES FEMALE POSITION NAME ADDRESS BIB NO TIMING 1ST DAKAHI KYNDAIT RI BHOI 1807 54:01:24 2ND MARIWIKIRU SHYLLA JOWAI, WEST JAINTIA HILLS 1801 55:49:85 3RD NANGKIEWSUKI SLONG TURA, WEST GARO HILLS 1805 57:14:33 4TH MANDAROI KINI BAREH JOWAI, WEST JAINTIA HILLS 1802 1:01:05.52 WHEEL CHAIR FEMALE POSITION NAME ADDRESS BIB NO TIMING 1ST CELINE LAWAI NONGRIMBAH, SHILLONG 2041 2ND RINALIN NONGDHAR BETHANY SOCIETY, SHILLONG 2042 3RD RIDAHUN KHRIAM BETHANY SOCIETY, SHILLONG 2043 WHEEL CHAIR MALE POSITION NAME ADDRESS BIB NO TIMING 1ST KAMAL THAPA BETHANY SOCIETY, SHILLONG 2001 La sam ia ki khusnam ha Auditorium Hall jong ka Meghalaya Bharat Scouts & Guides headquarter, Shillong ha kaba u Chief Secretary ka Meghalaya, U Bah M.S Rao, IAS u la long kum u kongsan ha ryngkat ka jingiadonlang u Chief Election Officer ka Meghalaya, Bah F.R Kharkongor, IAS, Deputy Commissioner ka East Khasi Hills District Kong Matsiewdor War Nongbri, I.A.S, Deputy Commissioner ka East Jaintia Hills District, Bah F.M Dopth, IAS, ki ophisar jong ka Election Department, u DSO ka East Khasi Hills District u Bah Daniel Dan bad kiwei de ki nong shah khot sngewbha. Kiba jop ha kane ka jingiamareh la ai arphewsan hajar (Rs 25,000/-) ia kiba wan nyngkong, arphew hajar (Rs 20,000/-) ia kiba wan ba ar bad khatsan hajar (Rs 15,000/-) ia kiba wan balai bad la sam ruh mar shi hajar (Rs 1000/-) tyngka ia kiba wan ba saw, ba san bad ba hynriew ha ryngkat ki trophies bad certificates. District Sports Officer East Khasi Hills District


Bah RM Shabong Ka Meghalaya High Court, ka la pynmih ia ka rai jongka, ba ki kynthei ruh ki donhok ban jied Rangbah Shnong bad katei ka long halor ka jing ialeh mukotduma na ka bynta ka kam jied Rangbah Shnong ha Nohwet, Khyriem Syiemship. Ka sobjek lyngkot ka long ba kane (la imat), kumba ka dei ka juk jong ki kynthei, wat la ha ki pateng kiba mynshwa, kim ju don ki kynthei kiba mihkhmat ha ki dorbar shnong, lane ba ki shait ong ba kynih ka iar kynthei, hynrei mynta pat ka long kaba shisha, ba ki la don ki shnong kiba ailad ia ki kynthei ha ki kam dorbar shnong, khamtam ha ki shnong ha sor. Mynta ka mih ka phang, ba haba ki kynthei ki la don hok ban jied Rangbah Shnong, kumta ka la dei ban don ka rai, la ki hima Khasi, Jaintia bapher, kin ailad ne em ia katei ka rai jong ka jingkylla, kaba la shim da ka kashari ne kin ialeh pyrshah ban ailad ba ki Syiem, ki Dolloi, ki Sirdar bad ki Rangbah Shnong kin long beit tang ki shynrang bad ka phang hangne, ka long ba lada la ailad ia ki kynthei ba kin jied Rangbah Shnong, kumta ki dei ban don ia ka hok ruh ban long Syiem, Sirdar, Dolloi lane Rangbah Shnong bad kata ruh ka long lada ki dei na ka jait Syiem (kaba lah ban sa kylla kham hadien) bad kumta ter ter. Lyngba ka rai jong ka High Court, kan jin da la bha namarkata ia ki khlieh nongsynshar Hima, lane ia ki District Council, ba kin kren shai halor katei ka mat bad kata ka long, la kin ailad ne em ia ki kynthei ba kin thep vote ha man la ki jingjied dorbar Shnong, dorbar Raid, dorbar Hima bad lada jia ba ki la mynjur, ba kin thaw ia ki ain kiba shai bad ba kin trei kam salonsar, khlem da niew shiliang khmat iano iano ruh, lada dei ha sor ne ha nongkyndong. Ka jingngeit jong uba rim, ka long halor ka jinglong shynrang bad ka jinglong rangbah lane ka jingdon tmain bad ka jing bym don tmain bad ka dorbar shongkun bad shongblei, hynrei ha kine ki sngi, ki la bun ki rukom pyniaid hima, kiba ngi la iaid lait bad kiba ngi la klet noh bad ka synshar ka khadar, la iohi, ba ka la iaid bad bud ryngkhi ia ka sain pyrkhat jong ka jinglong jingman ha India lane kata kaba ki ong ka electoral democracy bad kumta, kane ka dei ka por ba kan don ka jylli pyrkhat jong ki riew shemphang ban pynbeit kyrkieh lane pynduh syndon ia ka jingsngew iapher hapdeng u khat arbor bad ka kynthei shibuit shibor.


Shillong: Ka seng Federation of Khasi Jaintia and Garo People (JKJGP) mynta ka sngi ka la leit buh ia ka jing ujor hapoh ka ophis treikam ka Deputy Commissioner (DC) ka East Khasi Hills pyrshah ia ka hukum ba la pynmih da ki shipai ka Air Force Upper Shillong ban siat ia ki briew ba iaid lait lyngba ki jaka jong ka Air Force. Ka seng FKJGP ka la kynthoh ba ki shipai ka Air Force ka ba don ha Hynniew Mer (Upper Shillong) haduh Mawnianglah bad Mawkhan ki la tah ia ki hukum ha ki kynroh ba la ker ia ki jaka jong ka Air Force da ka ong Trespassers will be shot da ka ktien phareng bad Trespasser yn siat ha ka ktien Khasi. Ka seng ka pynpaw ia ka jing sngewkhia halor ka jing byrngem ki shipai ka BSF da ka ba ong ba naduh u snem 1963 haduh mynta kam pat ju do kano kano ka jing kynad hapdeng ki briew jong kane ka thainn bad ki shipai ka Air Force. Na ka liang ka seng ka la kyntu ia ka ophis treikam ka DC ban tuklar halor ka jing byrngem ki shipai ka Air Force.


Shillong: U symbud myntri rangbah ka jylla u Prestone Tynsong mynta ka sngi u la iathuh ba ka sorkar Meghalaya ba lam khmat da u myntri rang bah ka jylla u Conrad K Sangma ka la pan na ka sorkar India kumba 1500 lane 2000 klur tyngka na ka bynta 3 tylli ki projek ban tei ia ki surok haoph ka jylla. Kum ba shu pyn kynmaw ka sorkar Meghalaya ka la pynkhreh 3 tylli ki projek surok kiba kynthup ia ka surok bah na Nongstoin shaduh Wahkaji, ka National Highway (NH) 62 kaba hap sha Bagmara bad kawei pat ka NH 127 B ka ba iaid lyngba na Shillong-Nongstoin-Tura shaduh Dhubri jong ka jylla Assam. Na ka liang u symbud myntri rangbah ka jylla u Prestone Tynsong u la iathuh ba ka sorkar Meghalaya ka la dep ban aiti sha ka sorkar kmie ia ka Detail Project Report (DPR) ba la pynkhreh da ka tnad PWD jong ka jylla. U la iathuh ruh ba kine 3 tylli ki projek ki la ban kot sha duh 2000 klur tyngka. Ngi don jing kyrmen ba ka sorkar kmie kan pyllait noh ia ka mang pisa ba la pynkhreh da ka sorkar Meghalaya khnang ba kitei ki projek kin ioh ban sdang nah kham kloi u la bynrap.


Shillong: Ka Indian Air Force, hynnin ka sngi, ka la pynshai paidbah ba ka jingthoh jongka, kaba ong Tresspasers will be shot lane ia kiba iaid khlem jingbit, yn siat, kam dei satia ka jing byrngem, hynrei ka dei tang ka jing maham ia ki briew. La iathuh ba katei ka jingthoh, ka dei kaba la bthah bad kaba la ju leh ha khmat jong ki jaka trei kam jong kitei ki shipai suin bad kiba maham ban rung sha ki jaka trei kam ki shipai suin khlem ioh jingbit. La iathuh shuh ba la pyntip halor katei ka jingthoh sha ki bor shnong kiba don marjan bad kumjuh ruh sha U Superintendent of Police, East Khasi Hills, ong ka khubor na U Public Relations Officer jong ka tnat iada ri ka sorkar India. Na ka liang jong ka seng FKJGP, Upper Shillong, ka la ujor hynnin ka sngi sha ka Deputy Commissioner, East Khasi Hills, halor katei ka jingthoh pyntieng koh tympan jong ki shipai suin.


Shillong: Ka synjuk jong ki nonghikai SSA hapoh ka Jylla, ka Meghalaya SSA School Association (MSSASA) ka la mudui da ka mukotduma hapoh Ingbishar Meghalaya High Court ha kaba adei bad ka jingpynslem ban siew a ka Arrear sha ki nonghikai SSA kaba haduh phra bnai kynthih, kata naduh 1 tarik, Naitung, 2016 haduh ka 28 tarik, Rymphang, 2017 jong u snem 2016-17. Ia katei ka mukotduma ka MSSASA ka la mudui ha ka 28 tarik, Kyllalyngkot mynta u snem pyrshah ia ka Sorkar India bad ia ka Sorkar Meghalaya katkum ka Article 226 jong ka Riti Synshar ka Ri India. Ha ka mukotduma, ka MSSASA, ka la kdew ba a ka tulop jong ki nonghikai SSA ha ka jylla Meghalaya la mang bad pynkiew da ka ophis jong u State Mission Director SEMAM-SSA & Commissioner & Secretary ka tnat Pule Puthi ka Sorkar Meghalaya lyngba ka jingbthah kaba la pynmih ha ka 31 tarik, Risaw, 2016. Ka MSSASA ka la kdew ruh ha kane ka mukotduma ba ka Sorkar Jylla kam shym la pyllait a ka Arrear sha ki nonghikai SSA kaba dei ban siew naduh ka 1 tarik, Naitung, 2016 haduh ka 28 tarik, Rymphang, 2017 jong u snem 2016-17 wat hadien ba ka Seng ka la ai bun tylli ki jingthoh sha ki bor badei peit jong ka tnat Pule Puthi bad sha u Myntri ka tnat Pule Puthi bad kumjuh ruh wat sha u Myntri Rangbah da kaba kyrpad ban pyllait noh a ka Arrear jong ki nonghikai skul SSA. Shuh shuh, ka Seng ka la kdew hadien ka jing phah ia bun tylli ki jingthoh bad ka jingiakynduh bad ka Sorkar na ka por sha ka por ka shu kut tang ha ka jingiakren ki dkhot ka seng ki la phah ruh da ka Legal Notice a ka Sorkar Jylla ha ka 20 tarik, Rymphang, 2019 ban dawa ba dei ban pyllait noh mardor a ka Arrear jong u snem 2016-17 ha kaba na ka liang jong ka Tnat Pule Puthi ruh ka la kubur ba kane ka jingdawa jong ka Seng ban pyllait noh ia ka Arrear ka long kaba shongnia. Ka jingbym pyllait a ka Arrear jong ki nonghikai SSA da ka Sorkar Jylla wat hadien 4 snem ba la pynkiew ia ka tulop ka dei ka jingpynduh noh ia ka hok ki nonghikai katkum ba la kdew ha ka Article 14, 16, bad 21 jong ka Riti Synshar ka Ri India bad kiwei kiwei ki hok katkum ka ain. Lah ban kdew hangne, ba ki nonghikai SSA hapoh ka Jylla ha ki snem bala dep ki la pynlong bun tylli ki program jingiakhih ban dawa ban pyllait ia ka tulop Arrear na ka Sorkar Jylla.


Shillong: Kumba 9 tylli ki parmaw (crusher) ba pyntrei kam be-ain ki ba khlem kot khlem sla ha ki thainn Umtyrnga ia kine la lap hadien ba ki dkhot jong ka Hynniewtrep Achik National Movement Ri Bhoi District ki la leit ban jurip mynta ka sngi. Haba ia kren bad ki lad pathain khubor na ka liang u Vice President ka HANM Ribhoi District u bah John Khongsit, u la iathuh ba kane ka jingleit jurip ka long halor ka jingioh jingtip ia ka jingpyntrei kam ia ki ne ki parmaw (crusher) beain ki ba khlem don ki kot ki sla ki ba biang bad ka jingpynkit be-ain ia ki maw. Mynta ka sngi ngi la wan ha ka shnong Umtyrnga ka ba don ha khappud Assam ban wan jurip bad lap ia ki parmaw (crusher) ki ba khlem biang ki kot ki sla, Ha ka ba ki parmaw crusher bad ka jingpynkit beain ia kine ki maw ka iaid shait shait ha kine ki thainn u la ong. Na ka liang u Finance Secretary ka Ri Bhoi u bah Bimansius Shakhwa, u la ong ba wat hadien ba la pynmih ia ka jingbthah, na ka liang ka Deputy Commisioner Ri Bhoi District, hynrei ki dang bun ki par maw ki ba ia lait ia kane ki kyndon ba la buh da ka DC u la ong ruh ba kane ka jingpyntrei kam beain ia kine ki parmaw, ym shym la tip satia kumno ki iaid lait na ka ain, hynrei na ka liang jong ka HANM Ri Bhoi, ki la kren shai ba kin ym ailad ia kum kine ki jingtrei beain kin iaid ha kine ki thainn. U la iathuh ruh ba na ka liang ka HANM ki la lap ruh ia ki trok ki ba pynkit maw be-ain bad bad ong ruh ba kine ki parmaw bad ka jingpynkit maw beain kan ym lah ban iaid beit khlem da donkti ki bor ba halor. Na ka liang ka HANM Ri Bhoi District hadien ba ki lap ba ki don ki jing pyntrei beain ia kine ki parmaw ki la phah khang noh ia baroh ki ne ki parmaw tad haduh ba kin da lah ban pynbiang ia ki kot ki sla.


Nongstoi : Da ki spah byrni ki piat kiba dei ban sam sha ki paidbah nongshong shnong ka thain Nongstoi lyngba ka tnad jong ka food supply la lap ba bun na ki ki la pyut lut khait bad tang katto katne byrni kiba long ban sam sha ki paidbah. Ia katei la sakhi ruh da ki nongthoh khubor hadien ba u bah Osar Wahlang u ba dei u nongsam (nominee) u la pyntip sha ki nongthoh khubor ha kaba ki nongthoh khubor kila sakhi ruh ba kiba bun ki piat kiba la sei na ki byrni ki long kiba pyut bad kiba la jem bad mih um. Ym tang kata la sakhi ruh ba nalor ki piat kiba la dep ban sei bad jied dang don shuh shibun ki piat pyut kiba dang sah kut ha ki byrni ia kaba u bah Osar Wahlang kum u nongsam um shym pat la lah ban sei lut ia ki na ka bynta ban jied bad u la ong ruh ba u tei u piat u la wan poi haduh 831 byrni hynrei tang kumba 60 byrni ei ei kiba u i kop ba kin long ban sam sha ki paidbah. Shuh shuh u bah Wahlang u la iathuh ruh ba kum u nongsam hadien ba u la dep ban jied bad kyntait ia kiba pyut u la sam ruh sha ki paidbah jong ki 12 tylli ki shnong hynrei na pdeng jong ki paidbah kiba la dep shim bun na ki kila wan ban pynphai noh namar ba kim long stia na ka bynta ban shet jingshet. Katkum ka jingiathuh u bah Wahlang u la ong ba ia kitei ki piat la wan wanrah na Ri Turkey bad ia katei u la pyntikna lyngba ki shap bad ki muhor kiba don ha ki byrni jong u piat bad kitei ki piat kila wanpoi ha Nongstoi ha ka 28 tarik u Kyllalyngkot bad la ong ruh ba u tei u piat baroh u shong dor kumba 6 lak tam eiei. Ha kaba iadei bad katei ka jingwan poi u tei u piat pyut na ka liang jong u bah Wahlang u la pyntip ruh sha ki bor pyniaid ka ophis u DC Supply West Khasi Hills, ha kaba na ka liang jong katei ka ophis kala phah ia ki Inspetor ha ka 31 tarik u Kyllalyngkot ban leit jurip ia kitei ki pait pyut ha kaba kitei ki ophisar kila bthah ruh ia u bah Wahlang ba un jied tang ia kiba bha ban sam sha ki piadbah.


Shillong: U Bah Paul Lyngdoh MDC jong ka seng UDP bad kumjuh U bah Teibor Pathaw, uba dei hi uwei pat u dkhot ba dang shu rung shen sha ka seng UDP, ki la ai jing kyrshan ia U bah Latiplang Kharkongngor, kum U Chief Executive Member jong ka Khasi District Council. La iathuh ba kitei ki arngut ki MDC, ki la ai da ka shithi sha U Bah Latiplang Kharkongngor, ban pyn thikna ia ka jing kyrshan jongki ia U CEM ba dang thymmai. Lyngba katei ka jing kyrshan jong kitei ki arngut ki MDC, kumta ka jing bun briew jong ka EC, ba la khlieh da U Bah Latiplang, ka la poi mynta sha ka 16ngut, ong ka khubor.


New Delhi: Ki pulit jong ka Delhi, ki la ejahar ia arngut ki briew ki bym tip kyrteng satia, namar ba ki thmu ban siat briew ha khmat jong ka Jamia Millia Islamia ha ka miet jong ka Sngi U Blei. Ym don ba mynsaw satia ha katei ka jing pyrshang jongki, ha kaba ki la siat sha suin, ong ka khubor. Na ka liang ka Jamia Coordination Committee (JCC), kaba dei ka kynhun jong ki samla pule, ki iathuh ba kitei ki runar, ki wan arngut bad ki wan da ka thuk thuk, ha kaba uwei na ki, u phong ia ka jaket kaba rong saw. Katei ka dei katba ka jing ia shong kyrain, ka dang iaid ha khmat ka University ban pyrshah ia ka ain Citizenship Amendment Act (CAA). Kane ka dei ka jingjia jong ka jingsiat kaba lai sien ha Jamia Nagar hapoh ka shi taiew, ong ka khubor. Ha ka sngi palei ruh ka la don ka jingsiat ia kito kiba iaid paidbah ban pyrshah ia ka ain CAA, kiba dang iaid na Jamia sha Rajghat, ha kaba uwei u samla ula mynsaw.


Shillong: Ka jingialang jong ki trai bad nongniah kali kamai ba la pynlong daka All Meghalaya Commercial Vehicles Owner s and Driver s Union kaba la long ha ka 1 tarik jong u bnai Rymphang (February)2020 ha Madan football Kynton U Mon, Ladnongkrem la ia poi kumba 200 ngut ei ei kynthup ia ki Nongialam jongki Associations kali kamai bapher bapher, ki Nongialam ki Local Taxi,Ki Nongialam City Bus Syndicate Shillong,Ki Bazar Bus Association,Ki Tourist Permit,ki Sumo Association,ki Indica-Swift Dezire Association,ki Tourist Taxi kumjuh ki trai kali. Ki ba poi ha ka jingialang ki don naduh Mawkyrwat, Nongstion,Mairang,Saw sumper, Shillong region taxi,kiba kamai Shillong Guwahati-Airport,na Pynursla,Nongpoh,Bhoi Rymbong, Umsning,Jowai,Lad Rymbai, Mawkynrew bad na kiwei kiwei de ki jaka Ha ka jingialang iatai ia shibun ki jingeh bad ki mat kiba ktah iaka kamai kajih bad ka bha ka miat jongki nongniah bad ki kali kamai, kum ka jingkiew dor palat pud ki khana kali kum ka Insurance, passenger tax,road tax bad kiwei de ki jing siew,ka jingkiew dor ka umphniang petrol kumjuh diesel katba ka sorkar pat ka khlem revise iaka dor shong kali naduh 2011 haduh mynta, jingpynslem jongka bad ka dor ban kali naduh u snem 2011 khlem pynkiew ha duh mynta. Ha kane ka jingialang, la rai ban pynsngew sha ka sorkar halor ki mat ba kynthup ka jingshah pyndik haki pulit haka por ba kyntiew bad pynhiar passenger bad kumjuh ruh iaka jingthep mar rep ne ki tiar iew iaki bazar bus, city Bus kumjuh iaki Sumo kala wanrah jingeh iaki kali kumjuh iaki Nongrep bad nongiew khamtam ki nongkyndong. La iakren ruh halor ka jingtalasi kit palat pud ha Shillong ki pulit ki talasi tang iaki Local taxi,kumjuh iaki Sumo ne maxi cab katba ki kali saw Magic jong ka Urban Department ki thyngngian palat iaba thep jhur. Kumjuh ka jingtalasi kaba la jan man ka sngi bad tang bakla tiak ka Kuna ka ba heh khlem jingmap. Ka jingbun palat ki surok ba buh no entry tang ki commercial vehicles nalor ba ki la siew thikna ia ka tax ha ka dor barem. Ka jingialang kala rai ruh ban ujor ia ka jingai license pathar ki DTO office iaki bar jylla ban kamai local taxi khamtam ha Nongbah Shillong nalor ba ka ktah ia ki samla trai jylla wanrah jingma ruh iaka jing wan rung tuh bad buhai Shnong ki briew na sha bar ri kumjuh. Ka jingbym biang ki parking ha Nongbah Shillong kumjuh ki jaka kyntiew bad pynhiar passenger ha man ki location Shu shah beh,shah ai summon slip,Sha fine,shah knieh license bad kumta ter ter. Ka jingpyllait lan ka Sorkar ia ki kali ban tourist ban rung shaduh ki kyndong kynshrot khamtam shaki jaka jngohkai pyrthei. Ka jingpyndonkam ki hotel,guest house ne ki lodge da ki Kali private ban kit iaki tourist Shaki jaka jngoh kai ka ktah iaki commercial vehicles ba la siew hok iaki tax bapher kumba la buh da ka sorkar. Ka jingshim rem iaka bai toll gate kumjuh u Fastag khamtam ia ki Kali trai jylla khlem jingpyrkhat la shim ha kajuh ka dor kum ia kiwei ki kali ba wan na bar jylla lait noh tang iaki ML10 la shim shiteng dor,kumta kane kadei ban treikam ia baroh ki kali trai jylla. Ka jing heh dor palat ka HSRP plate. Ka tnad pulit kam dei ban pynlong jingtalasi na Anjelee petrol pump ba ka rit palat ka surok. Ki kali kamai kiba don ia u registration Meghalaya ne ML na khmat dei ban niah da u trai ri trai muluk namar kane ka dei ka sixth schedule state khamtam kiba kamai local lait noh ki kali Tourist ba kamai national permit ne inter State. Ki dkhot dei ban dei beit ki trai jylla. Dei ban khot lut ia baroh ki driver including driver auto,dei ban buh tour program ban pynsngew sha baroh ki driver. Ki hospital ha Shillong kidei ban shah ban parking iaki local taxi ba wan buh ne wan shaw nongpang na ki thainn Nongkyndong kum na west khasi hills, Jaintia hills,Ribhoi district bad nawei de ki jaka kumjuh kumba shah iaki kali private khamtam. Ka sorkar kadei ban peitngor bad teh lakam ia ki kam lehmon bad leh don bor ki briew ha toll gate ban pynkiew dor katba mon ban shim dor katba mon nalor ba ki kali ki lah siew bun jait ki Tax. Ka jingshah pyndik ki kali Tourist na Meghalaya haki pulit Assam. Halor kine ki mat ka Union ka la shim iaka resolution ban leit pynsngew shaka sorkar ha kine ki khyndiat sngi ,ba ka sorkar kam dei ban leh sting iaka jingeh ba ia tyngkhuh ki Kali kamai kumba la kdew haneng hynrei dei ban thaw ki lad ki lynti ban loit ban law ia kine ki jingeh baroh. Ia ka jingialang la pyniaid da u Bah Peter Thangkhiew u Rangbah Shnong ka Dong Wahiingsyiem Smit,la pdiang burom da u General Secretary bah Kitbokstar Syiemlieh, la ioh jingkren na ki Nongialam Association bapher bapher bad pynkut da ka jingkren jong u President ka Union bah Egenstar Kurkalang.


Shillong: Ka Diengsong FC kala jop ia ka Lad Mawphlang da 1-0 ha ka jingiakhun iaknieh ia ka nam lahduh ha kane ka sngi Saitjain ha madan liew long Lad Mawphlang kaba hap ha Sohra konstitwensi. Ka Dieng song kala khur ia ka song pisa ba T.15 hajar nalor ka khusnam katba ka Lad Mawphlang kala khur 7 hajar nalor ka khusnan. La thep ia kane ka kol shwa ban wai syndon ka jingialehkai. Ia ki khusnam la sam da u kongsan u MDC ka thainn bah Titosster Well Chyne ba la don lang ki nongkitkam ka Lad Mawphlang Sports and Cultural Club, u working president ka Sohra Sports Association, bah EM Basa iawmoit, ha ka jingialang ba pyniaid da u bah Teilak Sawkmie, secretary Maitshaphrang Kharnaior. Ia ka jinglut jingsep jong kane ka jingialehkai kynthup ka song pisa ia kiba poi sha ka phainal, la synniang da u MDC bah Titosster Well Chyne. Haba kren lyngkot, u bah Titosster ula pyrto ia ka Diengsong kaba la rah ia ka nam lahduh ym tang ha kane ka jing ialehkai hynrei ha ka jingialehkai jong ki khynnah rit ruh kala rah ia ka nam lahduh ha ka jingialehkai ba pynlong da ka Sohra Sports Association.


Ex. Rev. K. Langrin Ka don ka jingthoh ha kawei ka kot khubor Khasi ba la ong, Pynkhreh ka jylla ban khang noh palat 200 tylli ki skul Primary . Ka jingthoh ka dei kaba la mih ha ka 24.01.2020, ba la pynbna da ka sorkar MDA ban khan khyrdop noh ia ki L.P bad U.P School kiba duna palat ha ka enrolment, kiba don hapoh ka jylla Meghalaya. Kiba bun na kita ki skul ki ban shah khang khyrdep noh ha ka sorkar ki dei ki skul ba ka sorkar Meghalaya ka la ai jingiarap ban siew tulop da ki 40 bad 50 snem tam. Ha ka jingiohi jong ka sorkar MDA imat la kham lah ki skul Private (Skul shimet) bad ki skul SSA ba dang mih thymmai ban ia ki skul ba la rim namar ba ki la long kum ki kali ha kine ki 4 ne 5 snem namar ki lah ban her kham stet shibun ban ia ki kali rim. Tangba don ki por ba ki briew ki wad ia ki kali rim ban pyndonkam kum ha kaba shna phlim. Ka don pat ka jingong, Old is Gold lane kaba rim ka long ka ksiar. Lada ka jingpynbna jong ka sorkar MDA kan urlong shisha, te ka iadei thik bad ka jingong u Trai Jisu ha ka Gospel katba kum u Loukas 23:31, ba ia u dieng ba la tyrkhong ym don shuh kiba niewkor namar ba u la tymmen eh. Ka don ka jingiathukhana shaphang u ksew beh mrad bad u briew, ba katba uta u ksew u dang don ki bniat ba nep, u dang burom. Hynrei ynda haba uta u ksew u la tymmen bad la lop ki bniat, uta u briew um niewkor shuh bad ym ai ja shuh. Ym tang katta, hynrei u shim syndon da u dieing bad u beh bad shoh. Wow! Ka pyrthei aiu kane, ha ka jaka ba burom ia kiba la phuh niuhlieh ki beh shoh pynban. Ka sorkar MDA ka la dei ban wad bniah ia ki daw balei ba ki skul tymmen ki duna ha ka enrolment khamtam ha ki skul nongkyndong. Kaba nyngkong eh ka dei ka jingailad ka sorkar ban seng skul thmmai. Ha ka jingiohi jong nga, ki don ki shnong kiba don tang 30 iing hynrei ki skul pat ki don haduh 4 ne 5 tylli. Nalor ka skul Adhoc ba la don lypa, ki mih sa ki skul Mission, ki skul shimet bad ki skul SSA. Kaba ar ka dei ka jingduna kyrdan pule jong ki nonghikai ba la tymmen kiba la hikai naduh 30 bad 40 snem mynshuwa. Hooid ka long kaba shisha ba ki don bun ki nonghikai tymmen kiba hikai ha ki L.P School kiba la seng naduh ki 40 ne 50 snem mynshuwa kiba la pyndep ia ka jingpule jong ki tang ha ka klas ba hynriew (Class VI). Bad ki don ki nonghikai ha ki U.P School ba khot M.E School mynshuwa kiba dang pyndep tang ia ka class X. te ka jingkylli ka long, balei ba ka sorkar ka pdiang ia ki naduh ba sdang. Lada ka sorkar kam pdiang naduh ba sdang te to niuma kam don jingpher. Hynrei haba la pdiang ia ki ban long hikai naduh kito ki por, balei ba ka sorkar kan thaw buit kumne? Kane ka dei kata ka jingiuhroit ia ka hok longbriew. Ka sorkar MDA ka la dei ban da pyrkhat bha shuwa ban pyntreikam ia katei ka ain, namar nga tharai ba ki don ki Minister mynta kiba la mih na ki skul tymmen. Ba ki nonghikai jong ki ruh ki dei kiba la tymmen, kiba la pule tang ia ka class-X. Hynrei lada kam pdiang te ngim lah leh ei ei. Haba la leh da kiba donbor te ma ngi ki rit ngin hap ban shu pyndem. Namar haba tuh ki rit te shah kem, hynrei lada tuh ki heh te ym don ba kem.


Shillong: Na ka liang jong ka COMSO, kumba la ia rai ha ka jingialang ba la dep, kan pynlong ia ka jingshong kyllain myngngor janmiet lane ka Evening Sit in demonstration naduh lashai ka sngi (4.02.20 haduh ka 8.02.20) naduh ka por 1 pm haduh 5 pm ha phyllaw jong ka state central library, Shillong. Ka jingthmu jong kane ka jing iakhih ka long ban pynrem ia ka Sorkar kmie hapoh Jong ka nongialam ka BJP kaba la pynlong Ain jubor ia ka Citizenship amendment Act 2019 bad kaba la pynslem ban ai ka jing mynjur ban pyntreikam noh ia ka Inner Line Permit ha ka Jylla Meghalaya. Kumjuh ruh, ban pynkynmaw ia ki MLA ka Jylla ba kim bit ban shong kli kti noh halor ka jing dawa ia ka ILP, hynrei ki dei ban ialam ia ka Jylla, da ka jingrhem haduh ban da ioh ia ka ILP. Na ka liang jong ka COMSO kumba ka la kren shai ba ka dei tang ki nonglum bad nongpynbeit, hynrei ka kwah ba kane ka jing pyrshah CAA bad dawa ia ka ILP ka hap dei ban long ka jing iakhih da ki paidbah, jong u paidbah bad na bynta u paidbah, kumta la khot la wer ia baroh ki para Ri ba kin ia wan ban pynpaw haba shai ba shit ka sngi ba ka Jylla Meghalaya ka pyrshah CAA bad ka dawa ILP, ong ka kyrwoh na U Bah Roy Kupar Synrem Secretary bad U bah Lawyerson War Vice Chairman jong ka COMSO.


Shillong: U Chairman ka Khasi Hills District Autonomous District Council (KHADC) u P.N Syiem mynta ka sngi u la ther tyngeh ia kito kiba ai jing mut sha ka Parliamentary Standing Committee (PSC) ban shu thung (nominate) MDC da kiwei pat ki jaidbynriew (Un-represented Tribe) hapoh ka KHADC. Ha ka jing shisha kiwei ki jaidbynriew riewlum ki ba la im ha ka jylla jong ngi ki la dei ban sngewnguh ba ki ioh ia ka hok kum ki riewlum (Tribal) ka jylla Megha laya, hynrei ban ong ba ki don ka hok ban synshar hapoh ka KHADC te kam shym ia hap satia u la bynrap. U P.N Syiem u la ong ruh ba kiwei pat ki riewlum kin nym lah ban sngewthuh ia ka jing dawa ban jing thrang ki trai muluk ka jylla lada ki ioh lad ban thaw ain hapoh ka KHADC. U la ong ruh ba ka KHADC ka pyrshah jur ia kane ka jing thmu ki riew shimet ban ai jing mut sha ka Parliamentary Standing Committee ban pynrung ia kiwei pat ki jaidbynriew (Un-represented Tribe) hapoh ka KHADC. Tang u Khasi u lah ban sngewthuh ia ka jing kwah ki paidbah hapoh ka KHADC bad kam don nongrim ba uwei pat u jaidbynriew ((Un-represented Tribe) un shynshar hapoh ka KHADC na ka bynta ka jing donkam u paid khamtam haba dei bad ka kam ban pynim ia ka kolshor u trai ri trai muluk u la pynkut.


Shillong: Kum shi bynta ban pynjan ia ki paidbah ka jylla lem bad ka sorkar Meghalaya, ka sorkar Meghalaya lyngba ka Cabinet On The Move mynta ka sngi ka la pynlong ia ka jing ialang ka kabinet sa ha Jowai. Ha kane ka jing ialang kabinet ba nyngkong eh ha Jowai la wan ia shim bynta lut da baroh ki myntri ka sorkar Meghalaya lem bad ki heh ophisar na ki tnad bapher bapher ka sorkar Meghalaya. Kum ba shu pynkynmaw ia ka jing ia lang kabinet ba nyngkong eh shabar ka Nongbah Shillong la pynlong ha Tura ha u snem 2019. Ka kabinet mynta ka sngi ka la la rai ban pynsted noh ia ka jingtei thymmai ia ka Shopping Complex ha Lawmusiang khnang ba ki paidbah ka thainn kin ioh ia ka jing myntoi ha ka khaii pateng. U myntri rangbah ka jylla u Conrad K Sangma u la ong ba ka jing slem ban jingtei noh ia ka Shopping Complex ha Lawmusiang kadei namar ka jing slem kylla ha ka rukom pynwandur ia ka Detail Project Report (DPR) wat hadien ka jing ioh jing mynjur na ka liang ka Ministry of DoNER ka ba la mang tyngka kyrpang na ka bynta kane ka projek. Na ka liang u Conrad K Sangma u la kular ba ka sorkar ka jylla kan pyrshang ban sdang noh kham kloi ia kane ka projek da kaba bei tyngka ruh na ka pla tyngka ka sorkar jylla. U myntri rangbah ka jylla u Conrad K Sangma u la ong ruh ba ka ka sorkar kan sh pylong ia ka Meghalayan Age Festival ha ka 6 bad 7 tarik u lber 2020 kum shibynta ban lehkmen ia ka jing shah jied ka jylla Meghalaya ha ki stad saintist ban jer ia ka jing dap ka pyrthei kum ka Meghalayan Age . Lyngba kane ka festival ka sorkar Meghalaya kan ioh ban pyni ia ka jing riewspah ka jylla ha ka liang ka jngoh kai pyrtheir, jing put jing tem bad kiwei kiwei de u la bynrap. U la kular ruh ba ka sorkar kan pynlong ia ka tamasa jngoh kai pyrthei baheh tam ha Thadlaskein khnang ba ki briew na kylleng ka pyrthei kin iohi ia ka jing riewspah ka jylla Meghalaya. Hadien ka jingialang ka kabinet u myntri rangbah ka jylla u Conrad K Sangma u la ia shong ban iakren bad ki member jong ka Jaintia Hills Autonomous District Council (JHADC) halor ka jing long jing man hapoh ka JHADC.


Shillong: Ka FC galaxy ka la rung sha ka Semi Final, ha ka 4th Kiw sing memorial football tournament 2020 ha Pongtung Katei ka jingialeh kai, kaba la pynlong myn hynnin ka sngi, ka long kaba itynnat ha kaba baroh ar tylli ki team ki la ia lehkai bha hynrei ha ka minute kaba 36, U Kampher Khongnoh u player jong ka Galaxy u la ioh ban pynkhih ia ka jar ba nyngkong bad ha ja kylla miet ka Galaxy ka la pyntikna ia lade ban ioh rung sha ka semi final ha kaba u Robot Dkhar u la ioh ban pynkhih jar ha ka minute kaba 80 jong ka jingialehkai bad kaba la poi ruh sha kaba kut.


Shillong: Ka Federation of Khasi Jaintia Garo People ka la pynmih ia ka kyrwoh na u Bah Dundee C Khongsit General Secretary ka FKJGP, ha kaba ka pynpaw ia ka jing kyrshan kaba pura ia ka jingialang paidbah ba la khot da U bah Ardent M Basaiawmoit ka ban long lashai ka sngi ka 6 tarik Rymphang 2020 ka ban long ha Madan student ban ia kren halor ka mat kong ka CAA,ILP bad ka jingthmu ban dawa na ka Sorkar India haba iadei bad ki ain ban iada kyrpang ia ki kum ka Jaitbynriew ka Seng ka shem ba dei lyngba ka lynti jong ka sur jong u paidbah kiei kiei baroh kin urlong ki jing dawa jong ka Jaitbynriew. Na ka liang jong ka FKJGP Seng ka iawer lem ia baroh ki paradoh parasnam Jong ka jylla ba kin sngewbha ban ia mih ryntih lang ha kane ka Sngi bad kum juh ruh ia ki dkhot jong Seng khnang ba da kawei ka sur, yn kyntu bad pynpaw sha ka Sorkar India ba ka dei ban ailad iangi kum ka jylla ba ngin don la ki Jong ki ai ban iada kyrpang iangi kum ka jaitbynriew.


Shillong: Ka KHNAM kum shi bynta ban ia pyrta lang ia ka jingiatylli jong baroh na ka bynta ka thong ka jingbha jong baroh lang, ngi ai ka jingkyrshan ia ka jingialang paidbah kaba la khot da U ex MLA bah Ardent ha Madan Student lashai ka sngi ka 6 Feb 2020 naduh ka por 12 baje. Ka jingdonkam kaba ha khmat eh kum ha kane ka por kadei ka jingiatylli jong baroh lang khlem da khien khlem da thew. Ka jingkyrmen ka don ba u paid hynniewtrep un kloi ban len lade ban mih shakhmat ban ia shimbynta lang ha kane ka jingthmu, ong ka kyrwoh na U bah Thomas passah, Vice President KHNAM.


Ki stad ka NASA, ki iathuh ba un don u asteroid, u ban iaid na syndah jong ka pyrthei ha ka taiew ka ban wan bad utei un dei u kynja maw uba eh tasam bad uba heh kumba 3,280phut eiei. Utei u asteroid 2002 PZ39, un iaid na syndah jong ka pyrthei, ha kaba ka jingstet jongu, kan long kumba 35,500 mer ha ka shi kynta bad ha ka 15tarik Rymphang 2020, yn iaid na syndah bha jong ka pyrthei ha ka por 11.05 am GMT (6.05am EST) bad lada jia ba u tyngkhuh ia ka pyrthei, kumta un pyniap ia ki million ngut ki briew, ong ki stad saian. La iathuh ba ka jingkhlain bor jong utei u asteroid, kan pynjulor, la kumba hiar thma da ki bor niwkliar bad la ong shuh ba u briew, un iap tang da ka jing sawa jong ka jingiaid u asteroid, wat lada ka dei haduh shi mer jong ka jingjngai na ka lynti iaid jongu bad hadien kata kan sa mih ka jingkhie jumai, ka jingpluh ding ba shyrkhei bad wat ka jingkhih phaloh jong ka um duriaw.


AIS Suja Harud jong ki wah ka Babilon ki long ki kyntien kiba baroh ka pyrthei ka tip bad iohsngew namar la rwai ia ka da ki Nongrwai Boney-M kiba pawnam jong ka pyrthei, ka long shisha ka jingrwai kaba bang tam bad ki jingtem (musical) kiba bang. Hynrei to ngin tip ba kine ki kyntien jong kane ka jingrwai la shim na ka Kitab Salm u David 137:1-6. Kane ka jingrwai ne ki kyntien na ka ktien u Blei, Salm 137 ki thew shaphang ka por ka jingshah ring mraw jong ki Jiw (Israel) sha Babylon bad sha kylleng. Ka jingshah ring mraw ki Jiw kam dei kaba shu jia ryngkat hynrei la kren lypa da u Blei na bneng u dang ong Lada phi phai lyndet bad iehnoh ia ki ain jong nga, bad ia ki hukum jong nga ia kiba nga la buh ha khmat jong phi bad phin leit shakri ia kiwei pat ki blei bad mane ia ki : Te ngan rat noh ia ki naduh tynrai na ka ri jong nga (Ri Israel) ia kaba nga la ai ha ki 2 Chronikl 7:19-20. Nangta u Blei u ong shuh shuh ba un wallam ia ki jingkyrkhu lada kohnguh bad ka jingtim namar ka jingbymkohnguh. Deuteronomi 28:1-25. Kaei kaba la jia ia ki Jiw? Ki la jied ia ka jingtim (Cursing), kumta u Blei u la pynsakma ia ki sha kylleng bad sha Babylon. Ha Babylon harud ka wah ka Babylon ki Jiw ki la ia shong thap ngab bad ki ia iam namar ba ki kynmaw ia ka Seion (Jerusalem). Kim nang shuh ban tem ban rwai wat lada ki long kiba nang ban tem hynrei ki shu sdien ia ki duitara jong ki halor dieng jamynrei. Ki nongbah Babylon haba ki iohi ia kane ka jingsngewsih jong ki Jiw ki la ong ha ki To rwai ha ngi ia ki jingrwai Seion jong phi hynrei ki Jiw ki ong Kumno ngin rwai ia ka jingrwai u Trai ha ri nongwei (Foreign land)? Salm 137:4. Hynrei dei ka jingieit pat jong u Blei ia ka jaid bynriew ba u la pyllait ia ki bad ba u la lum lang pat ia ki sha ka Ri lajong ka Ri Israel hadien bun spah snem bad hajar ki snem. Kum ka jaid bynriew kaba mad shisha ia ki jingeh bad jingkthang ba shyrkhei tam haba ki la shah lehbein kum ki mraw haduh ka jingiap kein. Ka jingiap kaba shyrkhei tam dei ka jingshah pyniap ha ki kti u Adolf Hitler haduh 60,00000 ngut ki Jiw ia kaba ka Israel ka rakhe mynta kaba ki ong Holocust, ka khlam jingiap kaba shyrkhei. Ki Jiw kim lah ban klet ia kane ka Holocust bad ki ong ba kan ym jia shuh sa shisien bad kata ka long kaba shisha namar u Blei u la dep pynkut ia ka ia (age) ka jingsynshar Jentil ha Israel bad ha Jerusalem. Ki Jiw ki la long mynta ka jaidbynriew bakhraw ba don bor tam ha ki liang baroh namar u Blei dalade u la pynkut ia kata ka ia. Ka long shisha ka history kaba sngewsynei na ka bynta ki Jiw ym tang ba ki la ju long ki mraw ha Ri nongwei hynrei ki la shah pyniap ruh bad shah lehbein, bad kane ka mih na ka daw ka jingkyntait jong ki ia u Blei uba im u Blei u Abraham u Isaak bad u Blei u Jakob. Kine kiei kiei ki long ki jingiathuhlypa ka ktien u Blei ia kiba la lah pyndep bad ki sah satang ha jingkynmaw, namar u Blei u la ieit palat ia ki Jiw um lah ban kylla ktien hynrei u la dep ai pat ha ki ia ka Ri kynti jong ki ka Israel kein naduh u 1948 A.D. kaei pat kaba ki Jiw kin leh mynta ka long ban pynkhreh ialade ban iada ia lade ban ialeh ia ki thma kiba rit bad khraw namar u Blei u la ai pat ha ki ia ka Bor bad ka por bad mynta ka long ka pali jong ki Jiw pat ba ka pyrthei kan iohi bad kan tip kiei ki Jiw? U Blei u la sdang pat mynta ban pyndep ia ka ktien kaba u la ong ha u Jeremaiah Pha long u sdie iapom bad ki atiar ialeh thma jong nga, da pha ngan pynlwet ia ki jaidbynriew bad ia ki hima ka pyrthei Jeremaiah 51:20. Shisha ka la long kumta bad kata ka la sdang mynta, bad haba ngin iohi ia kine kiei kiei kiba la thoh la pyndep to tip ba kata ka por ba jynjar tam (great tribulation) ka hajan bad ka jingwan u Trai Jisu sha ka pyrthei ruh ka la jan. Ki Jiw bad ka hima Israel mynta ki la leh ban ieng marwei bad ia kane la pynbna da u Prime Minister ka Ri Israel u Benjamin Netanyahu.Satang kawei ngin tip ba kata ka por kaba jynjar tam ka don hajan bad kiba kita kiei kiei ka long hajan kein. Jingpynpaw 1:3. Ki Jiw kiba mynta ki long kita ia kiba u Blei u la pynsah na ita i jingsah ba rit khnang ban ioh pyndep ia ki jingkular namar u Blei um dei u briew ba un lamler. Jingkhein 23:19. Kumta na ka jingshah ialam mraw sha Babylon haduh ka jingshah pyniap kaba shyrkhei ia ki Jiw, ki Jiw ki la long mynta ki atiiar ialeh thma jong u Blei, bad kine kein ki long kita ki sngi kiba khadduh. Kumta donkam ia uwei pa uwei ban ioh ka jingkylla bamut (repent) bad pdiang ia u Jisu Khrist uba long u Nongpynim ka pyrthei u bym niew shiliang khmat iano iano. To kylla kaba mut namar ka hima ki bneng kan seng hangne ha pyrthei ka la jan. Nga long ka ktien jong uba pyrta ha ka ri khlaw, to phin pynbeit ia ka lynti u Trai Amen Ioanis 1:23.


Shillong: Ha ka jingiakynduh ha pdeng ki arseng ka All Jaintia Transporters Association bad ka Meghalaya Peoples Labour Union, ha Jowai mynta ka sngi. Ha kane ka jingkynduh la ia kren halor ka jingbym pyntrei kam ne shim khia jong ka sorkar Jylla, ia ka rai jong ka Supreme Court ba ha khliehduh jong ka ri India ha ka jing ia dei bad ka kam khaii bad tih dewiong ha poh Meghalaya. La ia kren ruh ia ka jingeh ba mih na ka FASTag ha ki Toll Gate bad la pynrem ia ka jingtrei torti ka NHAI ba pynmih jingeh ia ka jingleit jingwan ki paidbah. La ia kren ruh ia ki jingeh ki Trai Trok halor ka dor baikit ba buh ka Sorkar Meghalaya. La don ka jingiasngewthuh jingmut ruh ba ki bun ki jingeh u paidbah ba mih na ka rukom trei kam ka Sorkar ka bym biang. Hadien ba la ia kren sani bha la seng ia ka Meghalaya Joint Action Committee for solution of Public Grievances. La jied ia u Ma Balen Thubru kum u Convenor, U Ma Erwin K Syiem Sutnga Advocate kum u Co Convenor, ia u Mr Dawniwon Chulet kum u Secretary I/ c East Jaintia Hills District bad ia u Mr. Kyrshan Dkhar Secretary I/c West Jaintia Hills District. La rai ban khot jingialang paidbah ha ka 11 February, 2020 ha 7 Mer West Jaintia Hills District ha ka por 11 baje mynstep ban ia kren ia kine ki jingeh. La khot ia baroh ki trai trok, kali kamai, nongtrei dewiong mawshun etc, dribar bad handyman, ki nongkhaii dewiong bad mawshun shyiap maw etc, ki trai par dewiong, mawshun,. Shyiap, maw etc, ki Seng Bhalang, ki longkmie, longkpa, ki samla ka Ri Jaintia bad Ri Khasi ruh ban ia kren bad shim ka rai. La kyrpad ban ia shim khia ia kine jingeh bad ia wan paidbah sha ka jingialang.


Shillong:Ka Khasi Hills Autonomous District Council (KHADC) kan pynlong ia ka Dorbar mang tyngka ba saw sngi ka ban sdang naduh 17 tarik u bnai Lber, 2020. Ha kane ka Dorbar yn wanrah ia ka mang tyngka ba pura na bynta u snem 2020-21, na bynta ban pyniaid beit ia ki kam hapoh ka council, nalor kiwei ki mat ban iakren halor ki bill ba sahteng bad kiwei ki mat ba ktah ia ka jaidbynriew.


Ka khubor jong ka North East Now, ka iathuh ba naduh ka 1tarik Lber 2020, ki nongshong kali kin hap ban deng ia ki jingda tyrpeng jongki (seat belt) bad lada jia ba kim deng, ki trai kali kin hap siew ia ka kuna kaba T.1,000. Katei ka kuna, kan trei kam hapoh ki kyndon jong ka Motor Vehicles Act, kaba thymmai bad ka bym pyntrei kam satia haduh ha kine ki sngi. Mynshwa tang u nongniah bad uba shong ha khmat, ki hap ban deng jingda tyrpeng, hynrei ha kane ka ain kaba mynta, kito kiba shong ha dien ruh ki hap ban deng ia kitei ki jingdeng snieh ong ka tnat pyniaid kali. Ka World Health Organisation (WHO), ka iathuh ba u jingda tyrpeng, u iarap haduh 25 percent ban nang pynduna ia ka jingiap ne jing mynsaw, lada jia ka jing ia tyngkhuh kali. Ka ain jong u jingdeng snieh, ka trei kam ha ka Motor Vehicle Act, kaba la mynjur da ka Parliament ha u snem 2019, ha kaba la pyntrei kam ia kiba bun bah ki ain jongka naduh ka 1tarik Nailur, 2019.


Shillong: U Working president ka UDP Ranikor Circle bah Mighter Marwein ula mih noh na ka UDP hadien ba u la kynnoh ba ka la shet ia u ban ai tiket bad mynta ka sngi, u la rung syndon sha ka NPP ban kyrshan ia u kyrtong ka NPP ha kane ka elekshon MDC shiteng samoi na Langrin u bah Kitboklang Nongrem. Haba nga iasoh bad ka UDP nga don ka jingthmu ban ialeh ia ka MLA ne MDC hynrei hadien kata, kam iahap ia ka rukom treikam ka party, ka kylla khongpong , la ong u bah Mighter. U la ong ba namar ba u kwah ban shakri ia ki paidbah, u la thaw lad ban shakri ia ki paidbah da kaba mih noh na ka UDP. U la ong ba u MLA bah Pius Marwien u la jop ia ka elekshon, u la dei ban aiti sha kiwei pat ban iakhun. Hadien ba la sah thylli ka jaka MDC, ka la dei ka pali ia nga ban ailad ba ngan iakhun , la ong u bah Mighter. U la kynnoh ba ha ka jingialang ha Ranikor ha ka 30 tarik ba la dep, ki nongialam kim shym la ailad ban iakren kiwei hynrei shu kren tang u president ka party. U la ong ba kum u kyrtong ba la ju iakhun teng ia ka elekshon, kin bud ia u ha kane ka elekshon MDC shiteng samoi ban ai jingkyrshan ia u kyrtong ka NPP. Watla ngam lah ban kular ba u kyrtong ba nga kyrshan un jop hynrei nga kyrmen ba ki nongbud jong nga bad kiwei kin ai ka jingkyrshan ia u kyrtong ba nga kyrshan , la ong u bah Mighter. Ka UDP ka la pyniakhun ia u bah Pius ha kane ka elekshon MDC shiteng samoi uba long ruh u MLA, ha kaba ka sngi thep kan long ha ka 28 tarik mynta u bnai bad ka jing iew kan long ha ka 3 tarik Lber ban wan.


Shillong: Ka Meghalaya Youth Tourism Development Society mynta ka kynti kan pynlong ia ka Miss Meghalaya 2020, ha Bakur Playground Bakur, Dawki ha ka 15 tarik mynta u bnai. Ha kane ka sngi u Dy. Chief Minister u Bah Prestone Tynsong un long u kongsan bad ha ryngkat ka jingiadonlang u Bah Kyrmen Shylla bah u Bah Lahkmen Rymbui kiba long ki myntri ha ka Sorkar Jylla. Kiba jop ha kane ka jingiakop thei bhabriew kin iohlad ban mih khmat ia ka jylla na ka bynta ka Miss Teen India, Miss India International bad Miss India Multinational. Ia kane ka jingiakop thei bhabriew yn sa wan ban bishar da ki ba tbit ha kane ka liang, ka Tanvi Malhara, ka ba dei ka Miss India Multinational, u Amjad Khan Pathan, Director ka Glamanand Supermodel India, Ka Director jong ka NIFT, Shillong Campus kin long ki judge jong kane ka jingiakop.


Shillong: Ha ka 29tarik u bnai ba ladep, U President bad General Secretary ka K.S.U South Khasi Hills Unit Sohra, ki la ia kynduh ia u M.L.A jong ka thain Bah Balajied Kupar Synrem bad ia u B.D.O jong ka Shella Bholaganj, ba bun na ki nongthep kyrteng ki dei ki khyllah jait, ha kaba iadei bad ka jingplie ia ka border hat ha Bholaganj. Ka Seng ka ban jur ia ki para ri ba kin mih kloi noh ban thep kyrteng lada don kino kino kiba kwah thep kyrteng khamtam kito kiba don ha ki thain Border. Ka Seng ka Maham jur ia U Syiem ka Hima Sohra, ki Sordar jong ki thainn Border ba kin nym ailad ia u no uno khyllah jait ba un thep kyrteng. Lada lap ia kino kino ki khlieh Nongsynshar kiba pdiang ia ki kyllah jait bad kiba ai NOC ka Seng kan sa ai da ka jingsaja kaba tyngeh. Ka Seng ka la sngewdei ba ia ka kha i ka pateng dei ban ioh shwa u Trai ri Trai muluk bad la lada ym ioh ma ngi ki Trai ri trai muluk ka Seng kan pynsangeh noh ia ka jingplie ia katei ka ew. Ka Seng kaba la byrngem shen kan leit ia kynduh ia u D.C ka East Khasi Hills halor jong katei ka kam.


Ka jingiap briew, na ka jingpang Corona ha China, ka la poi sha ka 722ngut haduh ka sngi Saitjain, ong ka khubor. Ka la don ka jingkhih bitar ki paidbah ban pyrshah ia ka sorkar halor ka jingiap jong u doktor, uba la iathuh lypa ia ka jingma jong katei ka jingpang hynrei, uba la shah byrngem pat ha ki pulit, ba u pyntieng briew. Ha ki 24 kynta ba ladep, la iathuh ba ki don 3,399 ngut kiba ioh ia katei ka jingpang bad haba khein lang ia baroh ki la kot sha ka 34,546. La iathuh ba ka jingpang jong kito kiba don ha ka jhad jong ka Japan, ki la poi mynta sha ka 64ngut. Ka sorkar China, ka la phah tohkit bniah ha kine ki sngi, halor ka jingpang jong U Dr. Li Wenliang, namar ba ka mih ka jingsngew pyrshah jur jong ki paidbah halor katei ka jingkhlad noh jong utei u doktor.


Ym pat slem , ngi ud ba lip light barabor bad ngi la pynpaw wat ha ki kotkhubor ia kata. Ai khublei ia kiba dei ban kitkhlieh ia kane, ba mynta kam ju kham lip shuh. Ka long pat kum ba iuh tdong bsei ba ha kane ka taiew ha shuwa ban poi ka 7th Tarik rymphang ban leit siew ia ka bai iew kumba ju leh, ka long kumba wan jingkhriat une u bnai, pynban la sngewkhluit kum ba mih tdem ha Sohryngkham ba kumno ka bill light kaba ju poi 950/- man u bnai mynta pa ka poi 11,500/- kumba pynkhein ia ka jingkieng ban leit sha ophis ba dei ban siew. Sngewbha ki bor ba halor ban wan mar mar ha shnong jong ngi ban peit ia ki kor ki bor, ban tip hangno ka don ka jingbakla khnang ban pynjai jai ia ki dohnud ba dap da ka jingsngewsih. Bah M.kharduit & bah B.Nongbri, Sohryngkham.


Shillong: Ka jingialehkai ban ioh rung sha ka semifinal jong ka 4th kiw sing memorial football tournament 2020, hapdeng ka Iaikyrsoi Mawkajem pyr shah ia ka Challenger Lawsohtun, ka long kaba itynnat haduh katta katta, ha kaba ha ka kylla step jong ka jing ialehkai ka long kaba itynnat bha, hynrei ki player jong ka Iaikyrsoi Mawkajem ki la trei shitom bad ki la ioh ban pynkhih ia ka jar ha ka minit, kaba 12 da u Bha kupar Rynjah bad ha ka kylla miet ka Maw kajem, ka la ioh biang ia ka kabu ksiar ha ka minute kaba 62 da U Julicious Khonglah bad ha ka minite kaba 66, da u Bhakupar Rynjah u khlem pyn sepei ia ka kabu u la ioh biang ban pynkhih ia ka jar. Te kumta ka Mawkajem ka la pynrem ia ka Lawsohtun da 3 kol.


Shillong: Shen ki nongniah kali ki ba iaid lyngba na surok Mawlai-Bypass kin sa ioh ban iaid ha baroh arliang (Two way) ha ka ba mynta ka sngi na ka liang u MLA ka Mawlai constituency u bah Process T Sawkmie u la leit ban jurip ia kane ka surok ryngkat bad u SP traffic BD Marak ,u DSP u bah Ian Swer bad ki ophisar ka tnad PWD ban shna shuwa ia ki Rumble Strip ban kiar na kano kano ka jingmynsaw ne ka jing tyngkhuh kali. Na ka liang u bah PT Sawkmie u la leit ia kynduh ia u myntri ka kam pohing u James K Sangma ban pan jingbit ban shah ban pyniaid ia ki kali ha baroh arliang kane ka surok Mawlai-Bypass. Hadien ba na ka liang u myntri kam pohing u James K Sangma, u la ai ka jing mynjur ia ka ne ka jing pyniaid kali u bah P.T Sawkmie, u la leit ban jurip ia kane ka surok ha kaba u la sngewdei ban shna pynbha shuwa ia kane ka surok da ka ba buh ia ki Rumble Strips ha ki san jaka ban kiar na kano kano ka jingaksiden kali bad ia ka jaka rung bad mih (entry/exit point) ha ISBT MawiongRim kin hap pyniar shuwa ban pyntikna ia ka jing shngain jong ki kali kiba iaid lyngba ka ne ka surok-Bypass. Ka surok na Mawkynroh,Umjarain sha Mawroh ka jingtrei ka la iaid shaid shaid bad ynda la dep ka ne ka surok kan pynsuk ia ki nongleit nongwan jong ka Shillong baroh ka wei. Ha kane ka sngi la don ryngkat lang u Rangbah Shnong ka shnong Mawiong rim bad u rang bah shnong ka shnong Mawlai Mawroh.


Shillong: Ka sorkar jylla ka la rai ban iaid shakhmat ban pyntreikam ia ka Smart City Project bad kum ka jingsdang ia kane ka kam, kan shna noh ia ka Smart Road ne surok ba biang ki jingdonkam paidbah kaba 6km ha ka thainn Raj Bhavan ha ka jingmang kaba 30 klur, nangta ia ka ew ha Laitumkhrah ha ka jingmang kaba 35 klur bad ka ew Polo ha ka jing mang kaba 80 klur tyngka. Ka jingpynlut pyn sep na ka bynta kane ka projek kan long mar 50:50 hapdeng ka sorkar jylla bad ka sorkar pdeng. Ia kane la iathuh da u myntri ka tnad pynroi sor u bah Hamletson Dohling ba la don lang u CEO ka MS Shillong Smart City Limited (SSCL) u Krishna Trimurthy, u la ong ba ia ka tender la khot ia kine ki kam bad hadien yn sa leh sa ia kiwei. U myntri u la ong ba ka tnad pynroi kan pynlong ia ka jingshim jingkhein ne surbe ia ki nongshong shnong ka sor bad ka khot ruh ia ki paidbah ban ai jingmut ha kaba iadei bad kane ka kam, bad ka la buh ba ki jingai jingmut de ban pynpoi noh shwa ka 29 tarik Rymphang 2020 sha ka SSCL. Ki paidbah ki lah ban leit ha ka www.eol2019.org/citizenfeedback. Ka nongbah Shillong ka la shah jied kum ka Nongbah ba 100 ha ka ri ban ioh ban pyntreikam iakane ka kam ha u snem 2018 , la ong u bah Hamletson. U la ong ban pyntreikam ia kane ka projek, ka sorkar kala thaw ia ka Special Purpose Vehicle (SPV) kaba kyrteng ka MS Shillong Smart City Limited (SSCL) khnang ban pyniaid ia ka kam shakhmat. Ka sorkar ka la pynkhreh ban pynlut kumba T.150 klur da ka jingbei pisa lang ba mar 50-50 bad ka sorkar pdeng. U Bah Hamlet u la iathuh ba ka smart road, ka mut ka surok kaba biang nadong shadong naduh ka jingheh, ka jingpynbiang ia ki nala bad kumjuh ia ki jaka ban pyn eng ia ki kali, katba u CEO u la iathuh ba ha kaba sdang ia katei ka smart road yn pyntreikam shwa ha ka jingjrong kaba long 6 Km ha ka surok na Raj Bhavan sha Polo ha ka jinglut kaba T.30 klur, bad yn sa bteng biang na ka bynta 25 Km. U CEO u la iathuh ba ha kitei ki smart road yn shna ruh ia ki nala ban pyniiad ia ki sainar bording, bad kiwei. Ka tnat ka la pynkhreh ban tei sa kawei ka ew ha Polo ha ka jinglut kaba long T.80 klur bad ia kane ka ew yn tei ha ka jaka jong ka SMB. Ha kaba iadei bad ka jingtei pynsahnam, u Bah Dohling u la iathuh ba ka thnat pynroi sor ka la pynkhreh ia ka jaka ha Barik kaba dei ka jaka jong ka tnat PWD kaba don 2.2 acre. U la ong ba na ka bynta kane ka tnat ka la khot ruh ia ka tender ki nongpynwan dur ia ka jingtei. Ia kiwei ki kam, yn sa leh bad pynwan hadien ba la iaid shwa kine kiba la dep ban rai ban long kum ka jingsdang. Ki don 5 kynhun kiba la phah ia la ki jingtyrwa ban dro dur, kynthup ka Flying Elephants Studio Project na Bangalore, ka Department of Architecture, Science and Technology na NEHU, ka M/S Kshestra na Hyderabad, ka Design Cell Faws Design na Shillong bad ka Visio Architecture Ltd. Port Louis na Mauritius. Bad ka tnat ka la jied ia kawei ka jingpynwan dur kaba dei hi na Shillong.


Shillong: U president jong ka Khun Hynniewtrep National Awakening Movement (KHNAM) Youth Wing u Thomas Passah lyngba ki kyrwoh u la kynnoh ba ka Shillong Municipal Board (SMB) ka khrong pisa na ki nongdie madan hapoh Khyndai Lad da ka ba shah ia ki ban shong die madan. Ki lah don ki nong die madan ki ba pyntip sha ka KHNAM ba ki la ioh jing bit ban shong die madan ha Khyndai Lad da ka ba siew 20 tyngka shi sngi sha ka SMB u la bynrap. Na ka liang u Thomas Passah u la ong ba wat lada ka Khyndai Lad falls ka hap hapoh ka European Ward , ki nong die madan ki dang donkam ban ioh ia ka work permits . U la iaroh ruh ia ka tnad traffic tangba u la pynrem ia ka jing kynnoh ba ka SMB ka khrong pisa na ki nong die madan. U Thomas Passah la kyntu ruh ia ka SMB ba kam dei ban shong ban shong die madan ia ki briew kiba khlem pat ioh ia ka work permits bad u la byrngem ruh ban wad bniah bha ia ka jing shah kynnoh ba ka SMB ka khrong pisa.


Shillong: Ka COMSO kan buh ki volunteer ban talasi ia ki poiwir ha kine ki jaka. Ha Khasi Jaintia Hills ha Byrni check point (CP), Ratachera CP, Umtyrna CP, Aradonga CP, Iew mawroh Jirang CO, Umsiang CP, Saphai CP, Khanduli CP, Pynursla Border CP, Dawki CP, Ryngku CP, Ranikor Balat area CP, Borsora moheshkola area CP 14. Shella border area CP Ha Garo Hill, ha Dainadubi CP, Nengkhra CP, Siju CP, Dimapara CP, Sibburi CP, Dalu CP, Garuspara CP, Mahadeo CP 9. Bajengdoba CP Ia ki volunteer yn ai da ki batch / volunteer Identity Card. La iathuh da ka kyrwoh na U bah Robertjune Kharjahrin Chairman CoMSO bad U bah Roy Kupar Synrem, Secretary, Secretary CoMSO, ba ki volunteer kin don lang bad ki briew jong ka police department. Ki poiwir ki hap ban pyni ki original documents ban pynshisha ba ki dei ki Nong india bad ki hap iathuh ki wan leh aiu, kin sah haei ha Meghalaya bad kin leit phai lano . La ong ruh ba ka Jing kyndar poiwir ha ki jaka trei bad kiwei ki jaka yn ai ktien sha ka district task force, ki labour officer bad kumjuh ruh ia ki enforcement jong ki ADCs. Lada kim treh ban leit kyndang lang, katei ka seng kan leh hi.


Shillong: Kum shi bynta ban pyntreikam ia ka Inner Line Permit (ILP) hapoh ka jylla na ka liang ka Hynniewtrep Achik National Movement (HANM) jong ka Laban circle ka ba don lang hapoh ka jing ialam jong ka CoMSO myn hynnin ka sngi ka la sdang ia ka jing kynra Trading bad Labour licence ka HANM ha iew Bishnupur. Ia kane ka sienjam la shim daka Anti Influx Operation Cell lyngba ka Laban Circle, naka bynta ban pynher krad ia baroh ki mynder kiba rung beain khlem ki kot ki sla ki ba biang bad khamtam eh kito ki bar jylla kiba wan khaii pateng ban knieh jynthet noh iaka kamai kajih naka jaitbynriew jongngi. Ha kane ka jingkhynra ka seng ka la lap ba bun ki dukan jong ki barjylla ki bym don iaka trading licence, bad ki nong bylla ruh ki bym don iaka Labour licence bad ki ba don ruh kim shym la pyn thymmai lane Invalid . Ha kane ka sngi ka HANM ka buh ka jingkylli iaka tnat enforcement jong ka District council aiu kala leh hakaba iadei bad ka jingjyllei ki dukan barjylla ki bym biang satia ia ki kot ki sla. Ka HANM ka buh jing kylli ruh sha u nong mihkhmat ka Labn u Sanbor Shullai u issue residential certificate ia uwei u bar jylla u ba shong basah ha military hospital Shillong, Ka seng ka buh jing kylli hato shnong Bishnupur kam don mo u rangbah shnong ban eksamin shwa ban ai residential certificate ia une u bar jylla. Katba ka jingkhynra jongka seng ka lajan poi artat sha kaba kut jong kane kasngi, ki pulit jongka Laban PS bad Rilbong Outpost kila wan ban pyn sahngeh noh da ka ba kynnoh ba kidei ban pyntip shwa sha ki shnong, ha ka KHADC ha shwa ba kin kynra license. Haba dei bad kane ka seng ka maham jur ia kito ki ba khwan myntoi ki ba ju iada iaki poiwir bad ki ba ai jaka shong jaka sah ha ki ing jongki. Ka HANM ka la ong ba pynkhreh lypa ia kito kiba iada mynder bad kan sa pyntreikam pyni noh daki kam.


New Delhi: Uwei u briew ula iap ei, ha ka jingshah siat hynnin ka miet. Katei ka jingjia, ka dei katba U Naresh Yadav, uba dei U MLA jong ka seng AAP, u dang iaid ban leh kmen bad ki nong kyrshan jongu ha ki bynta jong ka Southwest Delhi, ha ka shnong Kishangarh. La iathuh ba U MLA, u dang wan phai sha iing lem bad ki nong kyrshan jongu bad ha lynti ki la don kiba siat haduh hynniew sien ha katei ka kynhun bad la iathuh ba U Ashok Mann, uwei na ki nong kyrshan ka seng AAP, ula iap ha katei ka jingshah siat.


Kiba iap na ka jingpang coronavirus ha China, ki la poi mynta ka sngi sha ka 1,110, ha kaba kiba dang shu iap ha ka Jylla Hubei, ki don 94ngut ha ka Sngi Hat Majai. Ha ka jhad Diamond Princess, kaba don ha rud um jong ka Japan, ki don 39ngut kiba ioh ia katei ka jingpang bad baroh kiba kem pang corona ha katei ka jhad ki poi sha ka 174ngut.


Shillong: U samla Lamphrang Kharsahnoh, un mihkhmat ia ka NEHU ha ka All India University kickboxing (men) tournament 2019-2020 ka ban Long ha veer Bahadur singh purvanchal university jaunpur (UP). Ki dkhot jong ka Meghalaya Association Kickboxing Organization (MAKO) bad ha ryngkat u principal jong ka Shillong college,ki la kitbok kyrpang ia U Lamphrang Kharsahnoh ba un leit mih khmat ia ka NEHU University haka Kickboxing ka ban long shen mynta u bnai ha ka 14th haduh 18th mynta u bnai ka ban long ha indoor Hall veer Bahadur Singh Purvanchal University jaunpur (UP).U Lamphrang kharsahnoh un ia khun ha ka kilo kaba 57kg full contact Ring Sports. Na ka liang ka Association bad u Principal jong ka Shillong college, ki da kit bok kit rwiang ia u ba un wan rah ia u soh ka jing jop khang tam eh ia ka NEHU, ka college ka ba u pule bad kumjuh ruh ia ka (MAKO) kaba la dap pura 25 snem mynta u snem ha ka jing iaid lynti jong ka bad kaba la lah ruh ban sei ia shibun ki rang bad ki thei ki ba kynsai tam ym tang ia ka jylla hynrei ia ka ri india hi ba roh ka wei.


Bah RM Shabong Ka elekshon dorbar Jylla ha Delhi, ka la ijli shi katdei ha ki khyndiat sngi ba ladep, namar ba ki don shibun ki jingjia kiba la thombor ia ka jinglong ka synshar paidbah jong katei ka Jylla rit bad katei ruh kam dei, da ki riew paidbah, hynrei dei ki nongialam ka seng BJP, kiba la wan rah ia katei ka bih jong ka jing ijli para briew. Ha shwa ka elekshon ki MP jong ka seng BJP, ki myntri jong ka sorkar India, kiba don da ki spah ngut, ki la ther bad kren niewbein ia U Arvind Kejriwal, ha kaba ki nud ban ong ba u dei u lehnoh, u dei uba kyrshan ia ka Pakistan bad sa kiwei de ki jingkren kiba ki wohnia wohdaw ia ka jingsynshar jong ka sorkar AAP ha Delhi. Hynrei halor katei ka phang, ngi iohi ba ki nong Delhi, ki la iar shi katdei ka jingmut jing pyrkhat jongki, ha kaba ki la kyntait ia ki kam pynshit bad pyn ia isih jong ki nongialam BJP, ki la kyntait ia ki kyntien leit khroh leit kjor jong ki bun spah ngut ki MP bad ki myntri ka sorkar India, hynrei ki la jied ia ka seng AAP, kaba dei ka seng kaba rit bad kaba don ka jing synshar jongka tang ha katei hi ka Jylla. Ka AAP, ka la pyni ia ka jingtrei jongka, da ki kam bad katei ka kynthup, ha kaba ka ai ei ia ka ding ilektrik haduh 200 unit ia ki nong shong shnong ka Delhi bad nangta, ki ai um ei sha ki nongshong shnong bad ki khein duna ia ka bai thang ding bad kim shah ia ki skul, ba kin pynkiew bai skul ia ki khynnah, na ka bynta san sem kynthih bad kumta kitei ki long ki khyndiat tylli ki mat kiba kongsan, kiba kane ka sorkar ka la ai jingshakri ia ki paidbah ha ki san snem ba ladep. Ha kane ka kynti, ki kular ia ka um dih sha ki nongshong shnong, kaba 24 kynta, ki iew ki hat, ki ban plie baroh 24 kynta bad ki lynnong pule halor ka jingieid ri ha ki skul bad ki nong Delhi ki pdiang bad ki jied biang ha kane ka kynti. Haba peit ia ki mat elekshon jong ka seng AAP, lah ban ong namarkata ba ki dei kiba ktah ia ka jingim ba man ka sngi jong u briew bad ki ban iarap shi katdei ia u luk u lak, u duk u rangli bad kumta, ka pyni ba ka jingjop jongki ha kane ka kynti, ka long beit kaba dei na ka bynta u kup shiliang bad kam don kano kano ka mat, kaba wan rah da ka jing ia sngew jait bynriew, ka jingsngew niam bad kino kino ki kam thombor. Ka AAP, ka la jop bad kumta, ngi ngeit ba ka nongbah jong ka India, kan dei ka Jylla, kaba pher tam ha ka synshar ka khadar.


Shikyntien halor ka kyntien Uniform . Kane ka kyntien Uniform ka thew ia kaei kaei kaba ryntih, kano kano ka jingpynryntih ban long kawei ka rong, ban ia long kumjuh bad katjuh baroh salonsar. Ka Uniform Civil Code(UCC) ka mih na ka sainpyrkhat ban don ha ka ri: tang kawei ka ain ( One nation, One law), tang kawei ka riti ( One nation, One culture ) bad tang kawei ka niam ( One nation, One religion). Lyngba ka Uniform Civil Code (UCC) yn wanrah ha salonsar baroh kawei ka ri India ia kajuh ka ain halor ki riti bad rukom pyniaid iing pyniaid sem (Personal Laws) kaba kynthup ia ki ain ne ki riti halor ka shongkha shongman ( marriage ) , ka jingiapyllait san shyieng ( Divorce ) , ka tingkhun ( Adoption ), ka baisumar lane baibam ( Maintenance) bad ka jinghiar bad aipateng ne sambynta ( Succession and inheritance). Lyngba ka UCC, yn bujli bad pynduh pyndam noh ia baroh ki riti dustur jong ki jaitbynriew bad ki niam bapher bapher; ka lehniam lehrukom bad kumjuh ka rukom pyniaid ia kino kino ki kam jong kano kano ka jaitbynriew katkum ba la buh bad hikai da ki longshwa manshwa jongki. Kumba ka long mynta, ha baroh kawei ka ri India baiar, don bun spah bad bun hajar ki jaitbynriew bad jaitniam bapher bapher kiba don la ki jong ki jong ki rukom bad riti dustur ia kiba la ithuh da ki ain ka sorkar India, ki sorkar jylla bad kumjuh ruh ki District Council bad ki bor synshar trai ri. Ynda la pyntreikam ia ka UCC, kine baroh kin ym treikam shuh naba yn treikam salonsar ha baroh kawei ka ri tang kawei ka ain, kata, ka UCC. Kan pynlko lut ia ki rong itynnad bapher bapher ba ka India ka don. Lada ngin iaphai dien, nyngkong eh, dei ka party Congress kaba la thmu ban wanrah ia ka UCC ha ri India, hynrei hadien ki jingiathir bad jingiakren bun bun wat, bad haba iohi ia ka jingpyrshah na kiba bun ki liang, la pynsangeh shwa ia kata ka jingthmu bad shu buh noh tang kum ka ka Directive Principles of State Policy ia kiba la shu bthah ia ki jylla ka ri ban pyrshang bud khlem kano kano ka jingpynbor. Ka BJP bad ka kmie jongka, ka RSS, kham hashwa ki la pyrshah jur ia ka UCC, hynrei hadien pat, ynda haba ki ioh jingmut ba lyngba ka UCC ki lah pynban ban pynrung da ki rukom bad riti Hindu ha baroh kawei ka India, ki la kyrshan bad iakhun dohiap ban wanrah ia ka UCC ha ka ri India. Ha ka BJP bad RSS, ka UCC kam dei ka Secular Civil Code, hynrei kadei ka Uniform Hindu Code . Ha ka kyrteng ka UCC kin pyntreikam jubor ia ka Hindu Code ha baroh kawei ka Ri India bad hangta la kylla khongpong ki riti bad ki rukom bapher bapher jong ki jaitbynriew bad jaitniam ritpaid babun ha ka ri India baiar. Ka National Law Commission ha u snem 2018 hadien ba ka la pynlong ia ka jingtwad jingmut paidbah na ki nongshongshnong ka ri India ( Public Consultation) ka la ai jingmut ba ym dei ban pyntreikam ia ka UCC hynrei ban shu pynbha bad pynjlih ia ki ain bad ki riti ba la don lypa jong ki jaitbynriew bad jaitniam bapher bapher kiba don ha ri India . Ka jaitbynriew Hynniewtrep jongngi ka don la ki jong ki riti dustur ba kyrpang halor ka shongkha shongman, ka kam iapyllait sanshyieng , ka hiar ne aipateng bad sambynta, ka tingkhun bad ka rukom ai baibam baisumar khun. Ka niam Khristan ruh ka don la ki jong ki ain. Ha ka sngi ba ka UCC ka treikam, baroh ki ain Khristan bad kumjuh ki jong ka jaitbynriew salonsar kin iap noh namar yn ym ithuh shuh iaki da kino kino ki bor, la ka long ki bor sorkar (Government Institutions) lane ki bor bishar (Judicial Institutions). Kan long ka jingduhnong kaba khraw haduh katta katta ia ka jaitbynriew namar kan duh noh iala ka snap kyrpang jongka , ki riti dustur bad rukom bapher bapher kiba don haka. Ngi donkam namarkata ban pynpaw sha ka pyrthei ia ka jingpyrshah jur ka jongngi ia kane ka ain iakjakor ka ban sa pynbaji lut ia ka jingkyrpang jongngi kum ka jaitbynriew ritpaid kaba long tang i thngiat rit hakhmat ki duriaw ka pyrthei baiar. Khublei shibun Robert Kharjahrin President, Hynniewtrep Youth Council


Shillong: U Bah Adelbert Nongrum u MLA ka Shillong North u la kynnoh ba ka jingpynslem jong ka Sorkar Jylla ban pynkynriah ia ki briew na Harijan Colony ka wan ia ka jingdheng kali ka ba jur ha ka sor Shillong, khamtam ha ki thainn 9lad, jingthangbriew surok Jaiaw baroh kawei ka Mawkhar,Jaiaw Langsning Umsohsun terter. U la ong ba ka surok na Harijan Colony ruh ka dei kawei ka surok ka ba lada ki kali ki ioh ban iaid lyngba nangne kan iarap shibun ban lait na ki jingdheng kali palat ha kine ki thainn. Kane ka long hadien ba u la leit ban jurip ia ki surok ha ki bynta ka 9lad,Umsohsun, Riatsamthiah terter ka long hadien ka jingjur ka jingdheng kali ha kine ki bynta namar ka jingpyrshang ban pyniaid kali lyngba ka surok 9 lad. Ngi la leit ban jurip mynta ka sngi ha ryngkat ka jing don lang ki ophisar ka tnad pulit,tnad PWD bad ka tnad Municipal ia kine ki surok ki ba don ka jingthud ha ki rukom iaid kali namar ba ki don ki jaka iaid kjat ki ba pynwit ban iaid kali ki ba wan rah ia ka jingdheng kali. u la ong. U la ong ruh ba ka jingpyniaid ia ki kali na ka surok 9lad ka long tang ka jingpyrshang na ka tnad pulit traffic ban weng ia ki jingdheng kali khamtam ha ki thainn Motphran bad u kyntu ruh ia ki paidbah ba ki dei ban iaid shah mynta ban wad ia ki lad ban pynsuk shirta. U la ong ruh ba u la iakren bad ki tnad Municipal ban pynpra noh ia ka kynroh ha ka jaka ing kali (Parkinglot) jong ka Jaiaw, ka jingpynpra ia kane kan long ban pynheh ia ki jaka rung bad mih ki kali bad ki paidbah kin ioh ban shong kali beit napoh ba kan ym pynwit ha ka iaid ieng ki kali na surok. U la kyrpad ruh ia ki dorbar shong ba kin pyllait ia ki jaka ki ba long ban iaid kali namar ba la khapngiah palat ki surok. U la ong ruh ba lada ki dorbar shnong kin pyllait ban iaid kali na ki surok PWD kan iarap shibun ban kiar ia ka jingdheng kali ha ki surok heh.


Shillong: U myntri ka tnad kam poh ing ka jylla uba dang shu shimti, u la khot iakren noh ia ki sengbhalang hapoh ka lama ka Confederation of Meghalaya Social Organisation (CoMSO) lashai ka sngi ha kamra treikam jongu. Kane ka long hadien shi sngi ba ka CoMSO ka la pyntreikam da ka Inner Line Permit (ILP) lajong da kaba kyndar bad talasi ia ki poiwir kiba wan rung sha kane ka jylla. Ka CoMSO ka la dawa ba ka sorkar India ka dei ban pyntreikam noh ia ka ILP ha kane ka jylla hynrei ka jingpynslem ka sorkar pdeng, ka la pynlong ia ki ban shim ia ka sienjam ban talasi poiwir dalade hi. Ngi la khot ia ka CoMSO ban iakren lashai bad ngan khot ruh ia kiwei ki sengbhalang ban tip ia ki jingeh jong ki namar ba ha kaba kut hi, la ka dei ka sorkar ne ki sengbhalang, ngi dei kijuh ki nongshong shnong ka jylla hynrei ngi don la kajong ka kam ban pyndep , la ong u bah Lahkmen. U la ong ba kano kano ka jingeh lah ban iakren bad iapynbeit lyngba ka jingiakren iamir jingmut lang. Ha kawei ka liang, ka CoMSO mynta ka sngi ka la sdang ban pyntreikam ia ka ILP lajong da kaba talasi ia ki poiwir ban wan sha ka Jylla. Ia kane ka jingtalsai la leh ha kylleng ka Khasi, Jaintia bad Garo Hills. Ha kiba bun ki jaka ka kynhun ka la iatreilang bad ki tnad ka pulit lait noh tang ha ki katto katne ki jaka bym wan ki pulit. Ha kane ka sngi, ki poiwir ki bym lah ban pynshisha ba ki dei ki Nong India, ym shym la shah ia ki ban rung sha ka jylla. Ia kito kiba don ki kot ki sla ba biang la kylli bniah ki wan leh aiu, kin sah haei bad katno sngi kin sah. Ka CoMSO ka ai khublei ia ka tnad Directorate of Infiltration kiba la ia treilang bad ka kynhun bad khmih lyngti kan iai neh ha ki sngi ban wan ruh. Ka kynhun kan dang bteng ban talasi ha ki sngi ban wan katba ka sorkar kmie kam pat pyntreikam ia ka ILP ha ka jylla Meghalaya hi baroh kawei.


Shillong: U Myntri tnad kam pohiing u bah Lahkmen Rymbui u la ong ba ki kam beain kim dei ban ioh lad ha ka jylla bad ki bor pulit, ki bor synshar district ki dei ban peit ia kane ban tem naduh ba ki sdang shylluid. Haba jubah halor ka jingkynnoh shalan dewiong beain ha ka jylla, u bah Lahkmen u la ong ba um kwah ban kren kyrpang ia kano kano ka kam hynrei u sngew ban kren kyllum ba kino kino ki kam beain, kim dei ban ioh haka ban pynthut ia ka shongsuk shongsain. Ka kamram jong ka bor synshar district, ki pulit ban pynthikna ba kino kino ki kam beai kim dei ban ailad ban ioh rung bad dei ban pyrshang ban pynduh , u la ong haba iakren mynta ka sngi. U la bynrap biang ruh, Ngam peit ia kaba shadien, ngan peit ia kaba shakhmat. Ngam lah ban kren kyrpang ia kata ka jingshalan dewiong beai hynrei nga kren kyllum ba ki bor ka ain ki dei ban pynduh ia kano kano ka kam beai mar ia sdang shwa ba kan heh . U la kyntu ia ki paidbah ban iatreilang bad ban tei ka jingiajan bad ki pulit ban tehlakam ia ki kam sniew ha ka jylla. Kano kano kaba ngi leh ka dei katkum ka ain. Nga kyrpad ia ki paidbah ban ai jingtip bad iatreilang bad ka bor ka ain lada don ki kam beai . U la ong ba ka kam jong ka tnad pulit ka long ban peit ban don ka shong suk shong sai hapoh ka jylla bad kaba kongsan ka long ban don ka jingiajan hapdeng ki pulit bad ki paidbah ha kano kano ka kam ban ioh ia ka shong suk shong sai . U la ong ba lada don kano kano ka kam beain, ki paidbah ki dei ban pyntip sha ka bor ka ain ban leh ia kaba donkam. Halor ka jingjia ha ka jingshah hiar thma ki briew ha khappud ha ki runar na ri Bangladesh, u myntri u la ong ba kaba kongsan ka long ka tnad pulit ka dei ban don ka jingiadei hapdeng ka pulit bad ka BSF ban pahara ha ka khappud na kawei ka jaka sha kawei ka jaka khnang ba ki paidbah kin tip ba kin sngew shngai . Ki thain khappud ki dei ban shong suk shong sai bad ha kane ka ta ew ban wan ngin pyrshang ban bishar ia ki jinglong jingman ha ka jylla, kaei kaba ngi dei ban leh bad kaei kaba ngi lah ban leh , u la ong.


Shillong: Ki pulit ka jylla hynnin ka miet ki la shimti noh ia ka kali praibed Assam ka ba don ia u number plate AS 01 AN 3993 ka ba la pynieng ha khlaw Khliehshnong ha Saw Mer Shiteng. Katkum ba la ioh jing tip ia kane ka kali la pyndonkam da 3 ngut ki briew bym ithuh ki ba la pynieng ia ka kali ha ka khlaw shnong bad dei namar ka jing iohi noh ki briew na ka shnong kine 3 ngut ki la phet noh lyngba ka khlaw bad ki la ieh noh ia ka kali. Namar ka jing bym sngew shngain ki rangbah na ka shnong ki la pyntip ia ki bor pulit na ka bynta ban wan ban shimti noh bad ban leh ia ka ba donkam.


Ex. Rev. K. Langrin Khublei snem thymmai ia phi baroh, naduh ki nongkyndong haduh ki nongsor, naduh kiba duk haduh kiba riewspah, naduh ki riewpop haduh ki riewhok, naduh ki riewniam haduh ki riewblei, naduh ki bym tip akor haduh kiba tip akor .. kyrmen ha une u snem 2020 un long u snem jingkyrkhu ia baroh. To u Blei Trai Kynrad uba la thaw ia ka bneng bad ka khyndew, uba la buh bynriew thaw bynriew. U Blei uba bat ha la ki lynghoh kti ia ki shalyntem jong ki aiom bad ki snem bad uba khyrwait ia u stering jong ka jingim jong ngi un theh mar kajuh ia ki jingkyrkhu ha ngi baroh. U snem 2020 u long u snem baphylla bad bapher bak-ly-bak na ki snem baroh kiba la leit, khlem da kynmaw shuh ia ki snem 1010, 1111, 1212, 1313, 1414, 1515, 1616, 1717, 1818, 1919 (man ka 101 snem). Ia ki snem 2121, 2222, .. te ngim iohi shuh bad ngim lah ban batai lypa. Dei tang u Blei uba tip. Balei nga ong ba u snem 2020 u long uba phylla bad uba long mar kajuh? Namar lada ngin pyniakhlad namar pdeng, kata, mar ar digit ngin ioh sha kadiang 20 bad sha ka mon 20. Hangne ngi ioh ia ka Solve the equation ha ka Algebra, LHS=RHS. Kaba mut ka liang ka diang ka iaryngkat bad ka liang ka mon. une u snem u long u snem tarajur ba dei ban khia ne sting mar kajuh. Kata ka mut ba ym dei ban leh shiliang khmat ha u snem 2020. Khyndiat to ngin ia phai dien sha u snem 2019. U Blei u la sympat tang ia ki 3 tylli ki kynhun balang kiba kham heh paid ha ri Khasi bad Jaintia. Kita ki balang ba kham heh paid ha ri Khasi Jaintia ki long ka balang Presbyterian, ka Catholic bad ka Balang u Blei (M&A). katba ia ki balang ba kham rit paid u Blei u khlem sympat. Ngim tip ma ngi ia ka daw tynrai, tang u Blei uba tip. Kiba ngi ia tip paidbah ki long (i) ka Balang Presbyterian ha ri Khasi Jaintia ka la khynniuh namar ka jingjah kyndit ka pisa Balang Presbyterian Mawkhar haduh 5 klur 25 lak, (ii) ka jingkhlad kyndit u Archbishop (Dominic Jala) ha ka jingtyngkhuh kali ha America kaba la pynkyndit ia baroh ki paid riewngeit jong ka Balang Roman Catholic. Ia kata ha ka ktien Khasi paka ki ong ka jingiap tyrut (iii) ka jingpluh kyndit kynsan ka iingmane ba la 100 snem jong ka Balang U Blei (Meghalaya & Assam) kaba la pynjaw ummat ia baroh ki paid riewngeit ha ri Khasi bad Jaintia. Kitei ki lai jait ki balang ki niew ba u snem 2019 u dei u snem uba sniew na ka bynta jong ki. Hynrei lada ki dei ki riew iohi jngai te ki la dei ruh ban kylli. Balei u Blei u leh kumne tang ia ngi? U snem 2020 u dei u snem ba mar kajuh. Te lada u Blei un synpat biang un leh mar kajuh ia baroh, te ki balang heh paid ne ki balang rit paid. La ki balang kiba la tymmen ne ki balang ba dang samla. Ym dei tang ia ka niam Khristan, hynrei un leh lang ia baroh ki jait niam. Kumta to ngin pynkhreh ban pdiang bun mynsiem ia ki jingleh jong u Blei. Ha u snem 2019 u Blei imat u la pynnoh shiliang ia ki jingkyrkhu kumba u la sympat tang shiliang. Namar don ki briew kiba la iap shah thngan namar bym don khaw, don pat ki briew kiba pahuh pahai haduh ba kim lah shuh ban pynlut ia ka pisa. Kyrmen ba ha une u snem 2020, u Blei un shim noh ia ka spah ba kiba riewspah kim lah shuh ban pyndonkam bad un sa ai noh ha kiba duk khnang ba ka tarajur kan ym noh shiliang shuh. U snem 2020 to ai ba un long u snem ba ki balang Khristan kin pynduh noh ia ka jingniew shiliang khmat. Ka ju long ka rukom jong ki balang Khristan ba kin niew burom tang ia kiba phongsut bad deng tai. Ia kiba riewspah bad kiba riewbha riam bha ki balang ki ai kam borabor ha ki jingiaseng, wat ka bam ka dih ruh ki ju khreh kyrpang. Shisien nga la leit jingiaseng ha ka shnong Thieddieng. Ha ka sngi Sunday la pynkhreh bam tang shi jaka. Ia ki Pastor bad ki Tymmenbasan la khot ba kin rung shapoh iing, katba ia ki riew rit reiw ria la phah shong ha madan halor ki dieng sawdong bad ki siej. Haba la wan ki nongsam ja sam doh, ia kiba shong ha madan ki ai doh tang mar shi dkhot ka doh. Katba kita ki Pastor bad Tymmenbasan kiba don hapoh iing ki ia khat katba mon ia ka doh, kat haduh ba kim lah bam shuh. ia ka doh ha ki pliang jong ki la shu leit theh noh ha ki khliew sniang. Ha une u snem 2020 te to ai ba ki balang Khristan kin kylla bamut noh ban ym niew shiliang shuh kumba ki la ju leh ha ki snem ba la leit. Lehse u Blei u sa ai da u dieng sympat dei namar ba u isih ia ka jingniew shiliang khmat ba don ha ki balang Khristan. Ko ki balang jong ka niam Khristan, wat niew shiliang shuh kumba phi ju long mynshuwa, Utai u hok, utai u pop namar ngi la long kajuh ha khmat u Blei. Ka ktien jong ki riewstad ka ong, In the eyes of God and Nature all are equal . To iakyndit bynriew noh ha une u snem 2020. Kito ki jingjia ba u snem 2019 ki dang long tang ki dak kiba rit eh. Ngim dei ban ap haduh ba u Blei un pynhap da kiba kham khraw. Ha une u snem 2020 to ai ba ka sorkar Meghalaya bad sorkar India kan ym niew shiliang khmat shuh kum ha u snem 2019. Kato ka jingdawa jong ki nonghikai skul Adhoc kaba ong, Equal pay for equal work na ka sorkar ka long kaba shongnia lada ka sorkar ka don shkor. Ka sorkar ka la buh ba ki L.P School kin sdang skul ha ka por 9:00 A.M bad kut 2:00 P.M. ki Upper Primary School kin sdang 9:00 A.M bad kut 2:30 P.M ki Secondary School kin sdang 9:00 A.M kin kut 3:00 P.M bad ki Higher Secondary School kin sdang 9:00 A.M kin kut 3:30 P.M. Baroh ki skul ki la kohnguh, hynrei ka tulop pat ka iapher sha bneng sha khyndew haba ia nujor ia ki nonghikai skul Adhoc, SSA, Deficit bad Government. Te kumba long ka snem 20 sha kadiang bad 20 sha ka mon, to ai ba ka sorkar kan pyniaryngkat ai noh ia ka tulop katkum ka jingdawa, Equal pay for equal work . Ha une u snem 2020 to ai ba ki shnong bad ki paidbah nongshong shnong kin pynduh noh ia ka jingniew shiliang khmat. Nga ju buh ha ka status bad Facebook jong nga ia kine ki kyntien, Wat tharai riewstad ne riewbiej iano iano khlem da tynjuh. Namar don ki briew kiba niew riewstad ia kiba biej tang namar ba ki ieit; bad ki niew riewbiej ia kiba stad tang namar ba ki isih . Kata ruh ka dei ka jingniew shiliang khmat. Mynta te ha une u snem ba mar kajuh, ko ki shnong ki thaw bad ki paidbah nongshong shnong baroh, to kyndit bynriew noh lada phi kwah ba ka dong ka thainn jong ngi kan kylla noh. Une u snem 2020 u dei u snem ban ym niew shiliang khmat iano iano ruh. To ngin sngewthuh ba baroh ngi long ki jingthaw jong u Blei ba baroh ngin poi sha lum jingtep ha kaba kut jong ka jingim.